text:
Estadonan Uni di Merka
Estadonan Uni di Merka ta un país ku ta keda na kontinente Nort Amérika. E nòmber ofisial di e país ta United States of America. E kapitál di Merka ta Washington D.C.. E siudat mas grandi di Merka ta New York City. E pais ta situá kasi kompleto den Nort Amerika, kaminda su kwarenti ocho estadonan kontinuoso anto Washington D.C ta keda, entre e Oceano Atlantiko anto e Oceano Pasífiko, e ta grèns na Canada na parti nòrt i Mexico na parti suit. E estado di Alaska ta den e huki nòrt-wèst di e kontinente, ku Canada na parti oost anto Rusia na parti wèst over di e Straat van Bering. E estado di Hawaii ta un archipiélago mei-mei di Oceano Pasífiko. E pais tambe ta posesá varios teritorio den Caribe anto Oceano Pasífiko.
Na 9.83 mion km2 anto ku 310 mion hende, Estadonan Uni di Merka ta e di tres of di kwater pais mas grandi anto e di tres na area anto poblashon huntu. E ta un di e paisnan mas diversifika i multikultural, ku ta e produkto di immigrashon na gran escala for di hopi otro pais. E ekonomia di E.U. ta e ekonomia nashonal mas grandi na mundu, ku un GDP estima di $14.3 tríon.
Indigeno di origen Aziatiko a habitá lokual ku aworaki ta e vasteland du Estadonan Uni di Merka pa miles di aña. E poblashon nativo merikano aki a wordu redusi dor di malesanan e gueranan despues di kontakto oropeo. Estadonan Uni a wordu formá dor di diestres kolonianan Britaniko ku tabata keda na e kosta atlantik. Riba 4 di yüli 1776, nan a traha e Deklarashon di Independensia, ku a proklamá nan derecho di determinashon anto nan establesementu di un union köpera. E estadonan rebelioso a bati e Emperio Britaniko den e Revoloshon Merikano, e prome guera kolonial di independensia ku tabatatin sukses. E konstitushon di awendia a wordu adopta na 17 di september 1787; su ratifikashon e siguiente aña a traha e Estadonan Uni den un republika ku un gobiernu fuerte sentral. E billeta di derechonan (Bill of Rights), komprimí di dies ammandamentonan konstitushonal garantiendo hopi derechonan fundamental anto libertadnan, a wordu ratifika na 1791.
Den e siglo 19, Estadonan Uni a haña tereno di Fransia, Spaña, Reino Uni, Rusia anto a anexa e republika di Texas i e republika di Hawaii. Disputanan entre e parti sur agrikultural i e parti nort industrial over di estadonan su mes derechonan anto e expanshon di e institushon di Sklabitut a proboka e Guera sivil Merikano di e añanan 1860'. E parti nort a gana anto a preveni un split permanente di e pais anto a kaba ku sklabitut legal na E.U.. Pa di e añanan 1870', e ekonomia nashonal tabata esun mas grandi na mundu. E guera Spaño-Merikano anto e Prome Guera Mundial a konfrimá e pais su status manera un poder militar. E la emergi for di e Di Dos Guera Mundial manera e prome pais ku Arma Nuklear anto un miembro permanente di Nashonan Uni su konsul di seguridat. E final di e Guera Friu anto e disulushon di e Union Sovietiko a laga Estadonan Uni komo e uniko superpoder keda na mundu. E pais ta akunta pa 40% di mundu su gastamentu militar anto ta e lider ekonomikamente, politikamente anto kulturalmente di mundu.
Etmologia[editá | editá fuente]
Na 1507, kartografo Aleman Martin Waldseemüller a produsi un mapa di mundu kaminda riba dje e la yama e ternan di e hemisferio west "America" na e explorado i kartografo italiano Amerigo Vespucci. E kolonianan formal di Gran Bretania a husa e nomber ei prome riba e deklarashon di independiensia. E nomber Merka ta un forma kortiko di e nomber ei.
Geografia, klima, anto medio ambiente[editá | editá fuente]
E area terrestral di e Estadonan kontinuoso ta aproksimadamente 770 míon hektare. Alaska, separa for di e resto di e pais dor di Canada, ta e estado mas grandi di e pais ku 150 míon hectares. Hawaii, okupando un arkipielago den e Pasifiko Sentral zuid-west di Nort Amerika, tin un tiki mas ku 1.6 míon hektare. E Estadonan Uni ta e di tres of di kwater pais na mundu. Kedando patras di Rusia i Canada anto djis abou of ariba di China. E variashon ta keda den e disputashon di area ku china tin ku India.
E plano kostal riba e kosta atlantiko ta bira mondinan anto serunan plat riba Piedmont. E serunan di Appalachen ta dividi e kosta ost for di e Lagonan Grandi anto e planonan plat di mei-mei di e pais. E riu di Mississippi, ta e riu di kwater mas grandu na mundu anto ta kore di nort pa suit na parti mei-mei di e pais. E parti plat, fertil di e Planonan Grandi ta sigui bai west te ora e yega un terra hatu parti west. E Rocky Mountiansnan, na e parti west di e planonan grandi a ekstende nort pa suit dor di e pais yegando altitudnan di 4.300 meter na Colorado. Mas west tin e Great Basin anto e desiertonan di Mojave. E serunan di Sierra Nevada anto e Cascade ta kora kantu di e kosta west pasifiko di e pais. Na 6,194 meter di haltuea, Alaska su Mount McKinley ta e seru di mas haltu den e pais anto na Nort Amerika. Volkannan ta komun ront Alaska su arkipielgo di Aleksander anto Islanan Aleutia, anto Hawaii ta konsisti di islanan volkanti. E supervolkano bou di Yellowstone National Park den e rockiesnan ta e pais su volkan mas grandi
E Estadonan Uni di Merka, ku su grandura anto variedat geografiko, ta inklui mayoria di e klimanan nu mundu. Na parti oost di e di 100 meridian. e klima ta kambia di kontinental humedo na parti nort te ku suptropikal humedo na parti ost. E punto di mas ost di Florida ta tropikal, Hawaii tambe. E planonan ta semi-arido. Anto hopi di e serunan na parti west tin un klima alpino. E klima ta arido den e Basin grandi, desierto den e zuid-west, mediteranio den e kosta di California, anto oseanikto den Oregon i e estado di Washington anto parti sur di Alaska. E kostanan riba e Golfo di Mexico ta haña varios orkan kada aña. Anto e parti west mei-mei ta haña hopi Warwaru
E ekoligia di e E.U. ta kosidera "megadiverso" ongeveer 17.000 espesie di mata ta okuri den e pais anto 1.800 espesie di matanan ku ta saka flor por wordu haña na Hawaii. E Estadonan Uni ta e kas i mas ku 400 zògdier, 750 para anto 500 reptilo anto afibio. Estadonan Uni tin mas ku 400 mammal, 750 para, anto 500 reptilo i espesie amphibiko. Mas of menos 91.000 espesie di insekto a wordu diskribi den e pais. E akto di espesienan na peliger di ekstinshon di 1973 a proteha espesienan na piliger di ekstinshon i nan habitatnan, ku ta wordu monotoria dor di e gobiernu. Tin sinkuenti ocho parke nashonal anto hopi mas parkenan, mondinan anto areanan di boske federalmente maneha. Tur huntu e gobiernu tin 28.8% di e area di e pais. Mayoria di esaki ta area proteha, anto un par di dje a wordu kumpra pa drilmentu di zeta, minamentu di gas, i kapmentu di palu; 2.4% ta pa uso militar.
Historia[editá | editá fuente]
Nativo Merikanonan anto kontakto Oropeo[editá | editá fuente]
E hendenan indigeno di e terra figo, inkluiendo nativonan di Alaska, a kere di a imigra for di Asia, entre 12,000 i 40,000 aña pasa. Un par di nan manera e kultura di Mississippi prome ku Columbus tabata tin un kultura hopi avansa anto a kuminda ku agrikultura, architektura anto sosiedatnan abase di status. Depues ku Oropeonan a kuminsa biba riba e kontinente hopi míones di nativo merikanonan a muri dor di epidemikonan di malesanan importa for di oropa.
Na 1492, eksporado genoes Christopher Columbus, bou di kontrakto di e korona spaño, a yega vario isla den Karibe trahando e prome kontakto ku e hendenan indigeno. Na 2 di april, 1513, konkistado spaño Juan Ponce de León a bini riba un luga ku e la yama "La Florida" e prome yegada dokumenta di oropeonan riba loke lo bai bira e Estadonan Uni. E spañonan a traha suidat den e regio ku a wordu sigui dor di esunnan di awendia. Komersionan di lana Frases a establese un post yamá Nobo Fransia ront di e Lagonan Grandi; Fransia a bini pa tin mayoria di e kontinente su interior komo kolonia ta na e parti abou di e Golfo di Mexico. E prome bibiend ingles tabata e kolonia di Virginia na Jamestown na 1607 anto e kolonia di Plymouth di e pilgrimonan. E chartermentu di e kolonia di Massachusetts Bay a soru pa hopi migrashon; pa 1634 e kolonia di New England a wordu habita dor di mas ku 10,000 Purita. Entre lat 1610 anto e revolushon merikano mas of menos 50,000 konvikto a wordu hiba na Inglaterra su kolonianan merikano. Kuminsamentu di 1614 e Hulandesnan a kuminsa un kolonia banda di e riu di Hudson, inkluiendo e suidat di Nieuw Amsterdam riba e isla di Manhattan.
Na 1674, e hulandesnan a sali for di nan kolonianan merikano anto a bende ku Inglatera; e provensia di Nieuw Nederland a kambia nomber bira New York. Hopi immigrantenan nobo, espesialmente na parti suit, tabata sirbido di e kolonisadonan di virginia. Ront di e kambiamentu di e siglo 18 esklabonan afrikano a bira e rekurso primera di labor forsá. Ku e divishon di Carolina den 1729 anto e kolonisashon di Georgia, e diestres kolonianan ku lo bira e Estadonan Uni a wordu establese. Tur tabata tin un gobiernu lokal ku elekshonan habri pa mayoria homber liber, ku un devosho kresiendo pa e derechonan di ingles. Tur a legalisa e komersio di esklavo afrikano. Ku cifranan di nansementu haltu anto sifranan di morto abou, i hopi migrashon e kolonianan a krese rapidamente. E movementu revival di Christianismo di e añanan 1730 te ku 1740 tambe konosi komo e Lantamentu Grandi a kuminsa interes den religion anto libertad di religion. Na e guera franses-indjan, e forsa Britaniko a kaptura Canada for di e Franses nan pero e poblashon franses a keda isola for di e kolonianan sur. Ekskluiendo e Nativo Merikanonan, ku tabata wordu mové, e diestres kolonianan tabata tin un poblashon di 2.6 míon hende na 1770, mas of menos tersera esun di Inglatera; kasi un di kada sinku merikanonan tabata katibunan kolo skur. Toch subjekto na belasting Britaniko, e kolonialistanan no tabata tin representashon di e Parlamento di Gran Britania.
Independiensia i expanshon[editá | editá fuente]
Tenshon entre kolonialistanan merikano anto e Inglesnan den e periodo di revolushon di e añanan 1760 anto 1770 trempan a yega na e guera di revolushon merikano, bringa pa 1775 te ku 1781. Na 4 di yüni 1775, e Congreso Kontinental, trahando na Philadelphia, a establese un Leger Kontinental bou di e kommando di George Washington. Proklamando ku "tur homber a wordu traha igual ("all men are created equal") anto a wordu duná sierto derechonan, e congreso a adopta e Deklarashon di independiensia, skibi dor di primeramente Thomas Jefferson, riba 4 di yüli 1776. Riba e dia ei Merka aworaki ta selebra su dia di independiensia. Na 1777, e artikulonan di e confederashon a establese un gobiernu federal swak ku a opera te ku 1789.
Despues ku nan a gana kontra Gran Bretania e forsa merikano a yuda e fransesnan, Gran Bretania a rekonose e independiensia di e E.U. anto e estado su soviernidat riba teritorio merikano parti west di e riu di Mississippi. E konvenshon konstitushonal a wordu organisa na 1787 dor di esunnan ku tabata ke establese un gobiernu nashonal fuerte, ku e poder di parti belasting. E konstitushon di Estadonan Uni a wordu ratifika na 1788, anto e republika nobo su prome senato i las di representativo anto presidente -George Washington—a tuma ofisina na 1789. E billeta di derecho, prohibiendo restrikshon federal di libertat personal anto garantizando un rango di protekshon legal, a wordu adopta na 1791.
Attitudnan kontra sklabitut tabata kambiando; e konstitushon tabata proteha i komersio di katibunan afrikano solamente te ku 1808. E estadonan parti nort a abolisa sklabitut entre 1780 i 1804, lagando e estadonan di sklabitut na parti suit komo defendedornan di e "institushon pekuliar" ei. E di dos Lantashon Grandi, kuminsando ront di 1800, a hasi evangelismo un forsa grandi tras di e reformanan social, inkluiendo abolishonismo.
Amerikanonan' su gana di expandi bai parti west a wordu kuminsa den un serie largu di guera kontra indjan. E kumpramentu di Louisiana un teritorio franses di klaim di presidente Thomas Jefferson na 1803 a krese e nashon su grandura ku dos biaha. E guera di 1812, deklara kontra Britania over di varios problemanan anto a keda na un empata, a fortifika nashonalismo merikano. Un serie di inkurshon militar na Florida a pone Spaña sede su teritorio di Florida anto otronan ront di e Golfo di Mexico na Merka na 1819. E Kaminda di Lagrima den e añanan di 1830 a examplifika e removeshon di indjannan ku a kita hopi nativonan for di nan tera. E Estadonan Uni a aneksa e Republika di Texas na 1845. E konsepto di destino di manifestashon a wordu popularisa na e tempu aki. E tratado di Oregon ku Britania a laga Merka kontrola mayoria di e parti nort-west di pais. E viktoria merikano over di Mexico a resulta den e seseshon di California i mayoria di a parti zuidwest di e pais na 1848. E Race di Oro na California di 1848–49 a kousa hopi migrashon bai parti west. Rails nobo pa trein a hasi transportashon hopi mas fasil anto a hasi e konfliktonan di e merikanonan nativo piho. Den e siguiente mei- siglo, mas ku 40 míon Bison Merikano of buffel a wordu mata pa nan kuerunan i karni anto pa hasi e plamashon di e systema di railsnan mas fasil. E perdida di e buffelnan, e kuminda primario di e nativo merikanonan, tabata un sla duru pa hopi di e kultura nativonan.
Guera Sivil i Industrialisashon[editá | editá fuente]
Tenshonnan entre e estadonan ku tabata tin sklabitud i esunnan liber tabata aumenta dor di argumentonan over di e relashon entre e gobieno di nivel federal i nashonal, i tambe ku konfliktonan violento over di e kresementu di sklabitun den e estadonan nobo. Abraham Lincoln, kantidate di e partido anti-sklabitud Republikando, a wordu elekta na 1860. Prome ku e la tuma ofisina, siete estado di sklabitud a dekklara nan sesshon for di e Estadonan Uni anto a establese e Estadonan Konfedera di Merka. Ku e atake di e konfederadonan riba Fort Sumter, e guera sivil a kuminsa anto kuater estado di sklabitud a djoin e Konfederadonan. Lincoln su proklamashon di emancipashon na 1863 a deklara esklabonan den e Konfederidat pa ta liber. Siguindo e viktoria di e Union na 1865, tres amandamentu nobo den e konstitushon a sigura libertad pa kasi un mìon Afro-Merikanonan ku tabata esklavo, e di dieskuater amandamentu anto a hasi nan siudadero, anto e di diessinku a duna nan derecho di vota.
Despues di e assasinashon di Lincoln rekonstrukshon radikal di e republikanonan tabata tin komo meta pa reintegra i rekunstrui e estadonan suit anto ensigura e libertad di e ex-katibunan. e resolushon di e elekshon presidenshal di 1876 dor di e kompromiso di 1877 a kaba ku e rekonstrukshon; e leinan di Jim Crow a segraga hopi Afro-merikanonan. Den e parti nort, urbanisashon anto e influxo grandi di immigrantenan for di sur Oropa anto ost Oropa a hasi e pais su industrialisashon mas lihe. E ola di immigrashon, durando te ku 1929, a duna hopi labor barata anto a transforma kultura merikano. Kresementu den infrastuktura nashonal a kousa kresementu ekonomika. E kumpramentu di Alaska na 1867 di Rusia a kompleta e pais su ekspanshon riba e kontinente merikano. E masacre di Wounded Knee na 1890 tabata e delaster konflikto arma grandi kontra e indjannan nativo. Na 1893, e monarkia indigeno di e reino pasifiko di Hawaii a wordu kibra dor di un coupe d' etait dirigi pa residentenan merikano; e gobiernu merikano a aneksa e arkipielaho na 1898. Viktoria den e guera spaño merikano den e mesun aña a demonstra ku e Estadonan Uni tabata un poder grandi anto a kousa e aneksashon di Puerto Rico, Guam anto Filipinas. E filipinanan a haña independiensia anto mei siglo despues Puerto Rico i Guam a keda teritorionan Merikano.
Prome Guera Mundial, Gran depreshon i Di Dos Guera Mundial[editá | editá fuente]
Na e kuminsamentu di e Prome Guera Mundial na 1914, e Estadonan Uni a keda neutral. Mayoria merikanonan a sympatisa ku e ingles i fransesnan, toch hopi a oppone intervenshon. Na 1917, Merka a djoin e alliandonan, yudando pa kambia e poder kontra di e Podernan Sentral. Despues di e guera e senato no a ratifika e Tratado di Versailles di 1919, ku a establese e luega di nashonnan. E pais a pirsigui e polisia di unilateralismo, kasi pa yega isolashonismo. Na 1920 e movementu di derechonan femenino, a gana un di diesnuebe amandamentu dunando derechonan na e sufrimentu femenino. E prosperidat di e añanan 1920 a kaba den e Crash di Wall Street di 1929 ku a kuminsa ku e depreshon grandi. Despues di su elekshon n 1932, Franklin D. Roosevelt a responde ku e nobo deal, un rango di posibilidat kresiendo e intervenshon di gobiernu den e ekonomia. E Dust Bowl di mei-mei di e añanan di 1930 a impobrsa mayoria di e kommunidatnan agrikultural anto a kuminsa un nobo ola di migrashon bai parti west.
E Estadonan Uni a keda effektivamentu nuetral durante e Di Dos Guera Mundial su prome parti durante e invashon di Polonia dor di Alemania Nazi na september 1939. Pero a kuminsa duna e Aliadonan material na Mart di 1941 dor di e programa di lend-lease. Na 7 di desember, 1941, e emperio hapones a hasi un atake sorpresa riba Pearl Harbour, esei a kousa ku E.U. a djoin e alliadonan kontra e podernan di axis i kuminsa sera merikanonan ku nashonalidat Hapones. Partisipashon den e guera a kuminsa investonan di kapital anto kapasidat industrial. Entre e mayor kombatantenan, e E.U. tabata e uniko pais ku a bira mas riku luga di mas pober dor di e guera. Konferensianan na Bretton Woods anto Yalta a traha un systema nobo di organisashonan Internashonal ku a pone e Estadonan Uni anto e Union Sovietiko na e sentro di mundu. Ora a gana viktoria den Oropa, a organsia un konferensia na San Francisco ku a produsi e charter di Nashonnan Uni ku a bira aktivo despues di e guera. E Estadonan Uni a traha e prome armanan nuklear, anto a husa nan riba e siudatnan Hapones di Hiroshima i Nagasaki na Augustus di e aña ei. Hapon a perde riba 2 di september, kabando e guera.
Guera frui i politiko di protesta[editá | editá fuente]
E Estadonan Uni anto Union Sovietiko a bringa pa poder despues di e Di dos Guera Mundial den e Guera Friu, dominando e aktividat militar di Oropa dor di NATO anto e pakto di warsaw. E Estadonan Uni a promove demokrasia liberal i kapitalismo anto e Union Sovietiko a promove Komunismo anto un ekonomia plania. Tur dos a supporta diktadura anto a kuminsa gueranan di proksi. Tropanan Merikano a bringa kontra China kommunista den e Guera di Korea di 1950-53 E kas di aktividatnan in-amerikano a persigui den investigashonan ku un subdivishon na banda links politiko, mientras ku senator Joseph McCarthy a bira un kabesante di e sentimiento anti-kommunismo.
Na 1961 e lansamentu Sovietiko di e prome buelo spasial humano a promove e presidente John F. Kennedy su yamada pa e Estadonan Uni bira e prome pa pone un homber riba Luna, esaki a wordu hasi na 1969. Kennedy tambe a mira un showdown nuklear ku misilnan sovietiko na Cuba. Mientras Merka a sigui krese ekonomikamente. Un kresementu den bringamentu pa derechonan civil di Afro-Merikano, symbolisa i dirigi dor di hendenan manera Rosa Parks, Martin Luther King, Jr., i James Bevel, no a husa violensia pa konfronta segregashon i diskriminashon. Siguiendo e assasinashon di Jogn F. Kennedy na 1963, e akto di derecho sivil anto e akto di derecho di vota a wordu pasa dor di Presidente Lyndon B. Johnson. Johnson anto su suksedor, Richard Nixon, a expande e guera na Asia lage bira e guera sin sukseso di Vietnam. Un movementu kontra-kultural di e añanan 1960 a krese di fiul dor di e opposishon di e guera, nashonalismo pretu anto e revolushon seksual. Betty Friedan, Gloria Steinem, anto otronan a kuminsa ku un movementu di femminismo nobo ku a buska igualdat pa muhenan na nivel politiko, sosial, i ekonomiko.
Komo resultado di e skandal di Watergate na 1964 Nixon a bira e prome presidente ku a kita for di su trabou riba karganan di obstrukshon di justisia anto abusu di poder; e tabata sigui dor di vice presidente Gerald Ford. E administrashon di Jimmy Carter di e añanan 1970 tabata marka den e stagnashon di e crisis di Iran. E elekson di Ronald Regan komo presidente na 1980 a kuminsa ku un kambio bai rechts na Merka, reflekta dor di kambionan grandi den belasting anto prioridat. Su di dos termino den offisina a trese e prosesonan diplomatiko ku Iran i Union Sovietiko na e guera friu mas serka di pas te ku e kolapso di e Union Sovietiko.
Era contemporario[editá | editá fuente]
Bou di presidente George H. W. Bush, e Estadonan Uni a tuma un rol lideral den e Guera di Golfo, E ekspanshon ekonomiko mas grandi di E.U. di 1991 te ku 2001. Enkompesa dor di e adminsitrashon di Bill Clinton. Un skandalo seksual a impeacha Bill Clinton na 1998 pero toch e la keda na offisina. E elekshon presidensial di aña 2000, un di esunnan mas serka den historia merikano tabata resolve pa un desishon di e korte supremo, yiu di George H. W. Bush, a bira presidente.
Riba 11 di september 2001 teroristanan di al-Qaeda a dal e World Trade Center na e suidat di New York City i e Pentagon banda di Washington, D.C., matando kasi tres mil hende. Komo konsekuensia, e Atministrashon Bush a lansa un Guera kontra Terorismo global. Na oktober di 2001 forsa merikano a lansa un guera na Afganistan removiendo e Taliban for di e gobiernu i e kampamentunan di train di al-Qaeda. Insurgensia Taliban te ainda ta sigui bringa un guera di gueria kontra Merka. Na 2002, e gobiernu di Bush a kuminsa bringa kontra kambio di e regimen na Irak riba tereno kontroversial. Sin sosten di NATO of di e UN, Bush a organisa un koalishon di e kerientenan i a ataka Irak na 2003, removiendo e diktador Saddam Hussein. Na 2005, Orkan Katrina a kausa daño severo banda di e kosta di Golfo di e Estadonan Uni, devastando New Orleans. Na 4 di november 2008, den un reseshon global, Barack Obama a wordu elegi presidente. E ta e prome afro-merikano ku a bira presidente. Na 2010 el a mira e enaktamentu di reformashon di e struktura di salú i e reforme di Dodd-Frank riba Wall Street pa protehe e sistema finansiero. E kibramentu di e drill di cruso Deepwater Horizon den e Golfo di Mexico a kuminsa i a basha hopi zeta den e area na april 2010 birando e desaster di zeta mas grandi na mundu.
Politiko i Gobiernu[editá | editá fuente]
Estadonan Uni ta e Federashon mas bieu te ahinda funshonando. E ta un republika constitushonal anto un demokrasia representativo, "den kua e mayoria ta manda ta tempera pa derechonan di minoridat protekta pa lei." E gobiernu ta regula dor di un systema di chekmentu i balansa difini pa e konstitushon, ku ta sirbi komo e pais su dokumentu legal supremo. Den e systema federalisto merikano, suidaderonan ta subjekta na tres nivel di gobiernu, federal, estadual, anto lokal; e gobieru lokal su trabou ta wordu dividi entre e gobierny di e "county" anto esun municipal. Den kasi tur kaso, oficialnan ehekutivo i legislativo ta wordu elekta dor di un voto plural dor di e suidaderonan di e distrikto. No tin representashon proporshonal na e nivel federal, anto e ta hopi skars na nivelnan mas abou.
E gobiernu federal ta kompone di tres parti:
- Legislativo: E kongreso bikameral, traha di e senato i e kas di representativo ta traha e leinan federal, ta deklara guera, ta aproba tratado i poder di persigi anto tin poder di impeacha hende anto kita gobernantenan for di nan posishon.
- Ehekutivo: E presidente ta e kommandado en yéfe di e forsa militar, por veta notanan legislativo prome ku nan bira lei, anto ta apunta e miembronan di kabinete anto otro hendenan ku ta administa anto enforsa leinan federal i policianan politiko.
- Judisial: E Korte Supremo anto e kortenan federal mas abou, ku su judicialnan a wordu appunta dor di e presidente ku approbo di e senato, ta interprete leinan anto ta kita esunnan ku nan ta haña inkonstitushonal.
E Kas di representativo tin 435 miembro votando, kada un representado un distikto Congresonal pa un termino di dos aña. Asientonan ta aporshona dor di e estado su poblashon kada dies aña. Te ku e sensus di Merka na 2000, siete estado tabata tin e minimum di un representativo, terwijl California, e estado mas pobloso tabata tin sinkuenti tres. E senato tin 100 miembro ku kada un tin dos senator, elektá na terminonan di seis aña; eenderde di e asientonan di sentato tei pa elekshon kada dos aña. E presidente ta sirbi un termino di kwater aña anto no mas ku dos biaha. E presidente no ta wordu elekta dor di voto direkto, pero dor di un voto di un koligio elektoral un systema ku nan ta determina e votonan anto proporshona nan pa kada estado. E korte supremo, dirigi dor di e yéfe di justisia, tin nuebe miembro, ku ta sirbi bida largu.
E estado governamental ta struktuta den un manera similar; Nebraska unikamente tin un legislatura unikameral. E gobernador (yéfe ehekutivo) di kada estado ta direktamente elekta. Un par di judisialnan anto miembronan di kabinete ta wordu apunta dor di e gobernadornan di nan mes estado, anto otro ta wordu elekta dor di voto popular.
Tur lei anto proseduranan govermental ta subjekta nan un revishon judisial, anto kada lei ku ta un violashon di e konsitushon ta kitá. E teksto original di e Konstitushon ta establese e struktura anto responsabilidatnan di e gobiernu federal anto su relashon ku e estadonan individual. Artikulo unu ta proteha e "gran writ" di habeas corpus anto Arkikulo tres ta garantisa e derecho pa un juisio den tur kaso kriminal. Amandamentunan den e konstitushon ta rekuiri e aprobashon di drie-vierde di tur e estadonan . E konstitushon a wordu mandata binti siete biaha; e prome dies ta traha e billeto di derechonan anto e amandamanetu dieskuater, for di e basis cental di e derechonan individual di kada merikano.
Partidonan, idiologianan i politikonan[editá | editá fuente]
E Estadonan Uni a opera bou di un sistema ku dos partido politiko ku kasi tur di su historia. Pa offisinanan elektoral na kasi tur nivel, elekson primera ta skohe e partidonan su nominantenan mayor. For di e elekshon general di 1856, e partidonan mayor tabata e Partido Demokrat funda na 1824, anto e Partido Republikano funda na 1854. For di e guera sivil solamente un di tres partido presedenshal; kantidato anto eks-presidente Theodore Roosevelt, koriendo den e partido progresivo den e elekshon di 1912 a kana ku mas ku 20% di e votonan popular.
Den kultura merikano, e partido republikano ta konsidera e rechts mei-mei of esun konservativo anto e sun demokratiko ta konsidera esun links mei-mei of esun liberal. E estadonan den e parti nort-ost anto e kosta west anto den e region di e Lagonan Grandi ta konosi komo estadonan blou. anto ta relativamente liberal. E estadonan korá di e parti suit anto banda di Rocky Mountiansnan anto parti di mei-mei di e pais ta relativamente konservativo.
E ganado di e elekshon di 2008 tabata demokrat Barack Obama anto e ta e di 44 presidente. Tur presidente prome kune tabata desendi di oropeo. E elekshonan di 2008 a mira e partido demokratiko gana kontrol riba e kas di representatibo anto e sentato. Den e di 111 kongreso, e sentato tabata komprimi di 57 demokrat, dos independiente ku ta atende ku demokrat anto 41 republikano; e kas ta komprimi di 255 demokrat anto 178 republikano (ku dos asiento vakante). Tin 26 gobernado demokrat anto 24 republikano.
Divishonan politiko[editá | editá fuente]
E estadonan uni ta un union federal di sinkuenta estado. E diestres estadonan original tabata suksedor di e diestres kolonoanan ku a rebeldia kontra mandato Britaniko. Trempan den e pais su historia, tres nobo estado a organisa un teritorio separa for di e estadonan eksistente: Kentucky for di Virginia; Tennessee for di North Carolina; anto Maine for di Massachusetts. Mayoria di e otro estadonan a wordu traha for di teritorionan obtene dor di kompra di tera di e gobiernu. Un par di eksepshon ta Vermont, Texas, i Hawaii: kada un tabata un republika separa prome ku e la bia den man di e union. Durante e gura sivil , West Virginia a kibra for di Virginia. Anto e estado mas resien, Hawaii a haña su status na 21 di Augustus, 1959. E estadonan no tin e derecho di kita for di e union.
E estadonan ta komprimi e bulko grandi di e pais anto dos otro area ku ta parti di e pais anto ku no ta estado ta e Distrikto di Colombia anto e Distrikto Federal, kaminda e kapital, Washington, ta keda; anto e Atoll di Palmyra un teritorio inhabita pero inkorpora den e pais ku ta keda den e Oceano Pasifiko. E Estadonan Uni tambe tin 5 teritorio grandI afo ku ta: Puerto Rico i e Virgin Islandsnan den Karibe; anto American Samoa, Guam, anto e islanan nort di Mariana den Pasifiko. Esunnan nansé den e teritorionan aki (ku eksepshon di Samoa) ta posesa un identifikashon merikano. Merikanonan bibando den e teritorionan aki tin mes un derecho anto responsabilidat ku esunnan biba den e estadonan; toch nan no ta paga belasting federal anto no ta vota pa e presidente.
Relashon internashonal i militar[editá | editá fuente]
E Estadonan Uni di Merka tin una ekonomia mista kapitalista. E PIB den Estadonan Uni di Merka di 14,4 trion di dolarnan ta representa 24% den PIB mundial na merkado di cambio.
Demografikonan[editá | editá fuente]
Lenga[editá | editá fuente]
Religion[editá | editá fuente]
Edukashon[editá | editá fuente]
Salú[editá | editá fuente]
Kriminalidat[editá | editá fuente]
Kultura[editá | editá fuente]
Media popular[editá | editá fuente]
Literatura, filosofia anto arte[editá | editá fuente]
Kuminda[editá | editá fuente]
Deporte[editá | editá fuente]
Sistemanan di midi[editá | editá fuente]


c: text/html

text:
Cu inmenso dolor na nos curason pero conforme boluntad di Dios nos ta anuncia fayecimento di:
Sr. Tjim-Fat Charles Dankerlui (Charlie)
☆ 4 December 1924 – 十 11 december 2021
Viudo di Sra. Vera Maria Dankerlui – Geerman
Su yuinan
Robert Dankerlui y Maria Cantando Giglio
十 Eugène Dankerlui y Joanne Geerman
Su nieto y nietanan Stima
Guinevere Dankerlui
Mélyn Dankerlui y famia
Maylon Rojer y famia
Suelyn Koevermans – Dankerlui y famia
Xindrah Dankerlui
Keren Vieira Alves
Bisa nietonan y nietanan
Mia Rojer
Charles Dankerlui
Caine Koevermans
James Kelly
Ada Liv Koevermans
Su rumanan
十 George Dankerlui y famia
十 Els Grunberg
十 Maurits Dankerlui y famia
十 Ewald Dankerlui y famia
十 Eugène Dankerlui
十 Vera Ching Young
十 Elfriede – Jan Blijd y famia
十 Richel Hoveling y famia
Sua y cuñanan
十 Susana Geerman y famia
十 Boei Geerman y famia
十 Carmen Koolman y famia
十 Ana Geerman y famia
Nelly Bernabela y famia
十 Helena Werleman y famia
Ihanan, prima y primonan.
Famianan;
Geerman, Lue, Koolman, Pestana de Agrela, Reemnet, Dabian, Geemerts, Genser, Bernabela, Werleman, Lie-A-Fat
Demas famianan na Aruba, Curaçao, Hulanda y Surinam. Compañeronan di Club Kibrahacha.
Acto di entiero y oportunidad pa condolencia lo tuma lugar diabierna 17 di december 2021 di 9:00 – 11:00 di mainta na Aurora Funeral Home. Despues lo sali pa santana catolico na San Nicolas.
Nos disculpa si den nos tristesa, nos por a lubida un miembro di famia of conocir.
Nos ta pidi na tur pa tuma na cuenta cu e reglanan di DVG.
Despues di entiero nos no ta ricibi bishita di condolencia na cas.

robotstxt: allowed

filter: keep


text:
KRALENDIJK – Relashoná ku e kaso di atrako ku a tuma lugá wikènt último na e bar restourant Hong\Julio Bar na Playa Pabou, a detené 2 persona den ménos ku 24 ora. Mientrastantu a laga un di nan den libertat i a detené un di 3 persona. Despues ku e atrako a tuma lugá, polisnan a detené e sospechoso di inisial M.M.R.M. di 24 aña di edat i D.C.A. di 18 aña di edat. A hasi un investigashon profundo, i a konstatá ku D.A di 18 aña di edat no ta enbolbí i no tin nada di aber ku e kaso di atrako. Pa e motibu aki, a lag’é den libertat djamars 6 di òktober.
Riba e mes un fecha menshoná, polis a detené un otro sospechoso ku nan tabatin mester relashoná ku e kaso di atrako aki. Ta trata aki di e sospechoso di inisial T.M.D.A. di 18 aña di edat, kende awor ta huntu ku M.M.R.M. di 24 aña di edat, detené pa mas investigashon.


text: Diaranson anochi laat patras di parada di bus grandi na Playa un homber a keda sorpredi pa un auto y nan a los varios tiro den su direccion. E homber a keda perfora cu 5 tiro, pero ta balanan di kelki e homber a keda tira. E tabata herida cu algun na cara y otro parti di curpa. E homber a yega te na Boliviastraat pidi ayudo. Polisnan a presenta di biaha a mira e situacion y solicita ambulance. Otro patruyanan a activa di biaha bay na e sitio unda e tiramento a pasa. A notifica recherche tambe di e caso.


text:
Kapitan Tom Pasman huntu ku serzjant mayor Joost van Heyningen di e unidat di ehérsito ‘Compagnie in de West – CIDW’ a realisá un bishita di kortesia serka gezaghèber Edison Rijna. Durante e bishita nan a pone gezaghèber Rijna na altura di e aktividatnan ku e militarnan a desplegá durante nan estadia na Boneiru.
Gezaghèber Edison Rijna na nòmber di gobièrnu di Boneiru a pen kapitan Tom Pasman ku eskudo di Boneiru komo muestra di apresio pa su amistat ku nos isla. Durante di esaki gezaghebber Rijna a splika kapitan Pasman kiko ta nifikashon di e eskudo i kiko esaki ta para p’e. Gezaghèber Rijna riba djárason 20 di aprel den oranan di atardi a presentá na Sentro Deportivo Jorge Nicolaas pa asina den un ambiente ameno gradisí e militarnan pa nan bishita i tur loke nan a hasi boluntariamente pa komunidat boneriano.


text:
Semper bo kier a traha un pelicula, pero bo no sa con pa yega na e recursonan? Fundacion CINEARUBA su plataforma online pa recursonan audiovisual lo haci e buskeda mas facil!
E plataforma di recursonan ta diseña na e standard local pa facilita e proceso di produccion tanto pa e industria creativo y esnan cu ta inicia riba e tereno di cine. Na mes un momento e ta funciona manera un ‘hub’ creando oportunidadnan di negoshi y posibilidadnan di trabao door di conecta talentonan, cineastanan y profesionalnan cu otro. E ta haci mas facil e buskeda di actornan y di companianan di produccion. Tambe por publica anuncionan di ‘casting’ of di trabaonan riba e tereno di cine. E plataforma ta ofrece informacion encuanto fondonan, festivalnan y tambe e ta contene un glosario di terminonan di cine, por ehempel descripcion di funcion di personalnan di produccion. Incluso nificacion di e idioma audiovisual uza den prodccionnan cinematografico.
Pronto e plataforma lo inicia cu huur di ekiponan audiovisual pa por realisa produccionnan cinematografico. E intencion ta pa reduci e limitacionnan actual unda cu personanan cu kier traha pelicula no por yega facil na e ekiponan.
Ademas di e plataforma di recursonan, e website di fundacion CINEARUBA tin un database di peliculanan cu a wordo traha na Aruba. E obhetivo ta pa archiva y promove e cine di Aruba di manera cu esaki lo keda preserva pa futuro generacionnan. Na banda di esaki Fundacion CINEARUBA a crea un plataforma di peliculanan cortico titula ‘Cinecortico’ y ey por wak diferente peliculanan cortico traha na Aruba of door di talentonan local residencia den exterior.
Tur esakinan ta forma parti di CINEARUBA su metanan pa stimula e crecemento di un comunidad di cine local; proveyendo recursonan pa facilita colaboracionnan colectivo, pero tambe door di pone Aruba riba mapa como un incubador creativo. E website di Fundacion CINEARUBA no solamente ta provee hermentnan pa (aspirante) cineastanan, pero tambe e ta provee un platforma pa e talentonan local por ‘showcase’ nan trabaonan cu e amantenan di cine, estableciendo un cultura di cine local cu conocemento y aprecio pa e arte di cine.
E website di Fundacion CINEARUBA ta www.cinearuba.com
Award-winning Caribbean Filmmaker Juan Francisco Pardo was born on the beautiful Island of Aruba. He is a multitalented filmmaker and media designer. His passion and vision for this art form has been recognized in the reception of multiple awards.


text:
ORANJESTAD: Diasabra anochi Minister Endy Croes acompaña pa su esposa sra. Dilalah Croes a atende e ‘Deadlift Challenge’ organisa pa Paradise Strength Aruba bou liderazgodi e coach Jonathan Wever. Un total di 50 atleta a participarepresentando shete diferente gym riba nos isla. Di cual 17 dama a competi demostrando asina cu e deporte di forsa ta pa tur hende. A midi e forsa absoluto di atletanan, den forma di un ‘1 Rep Max Deadlift Challenge’. E atletanan a haya e tresoportunidad pa por lanta e peso mas pisa nan tabata por pa 1 ripiticion den e disciplina di ‘deadlift’.
Por ultimo, Minister Endy Croes ta felicita e organisadonan pa un tremendo evento cu a surpasa tur expectativa. Palabra di pabien na Andrew Jansen di BFM gym ganado absolutohisando 345 kilo. Pabien na tur e atletanan cu a participacomo tambe e ganadonan cu a haci e evento exitoso. Danki pa tur esnan cu a aporta, sostene como tambe tur boluntario cu a haci e competencia aki posibel. Cu 4D, Deseo, Disciplina, Dedicacion y Determinacion ta logra.


text:
Ora bo kai for di bo BMS meal plan, tin bia no ta fasil berdat pa kai den drive bèk. Tin bia e ta echt DIFISIL.! Pero pesimismo, hansha i strès ta hasi’e ahun mas “difisil”.
Relaha i hasi (no purba) esakinan.
- No pensa ku ta dinobo bo ta bai kuminsa, mire komo un kontinuashon, paso ta esei e ta. #siguimentutin
- No Hasie paloko, ni mitar mitar. Prepara tur kos nèchi, pone bo dia ku bo ta bai sigui fuerte, i SIGUI!
- No kompara bo avanse ni bo dedikashon di awor ku esun di pasado. Traha riba esun di awor.
- Si un dia bai malu, djis sigui. Bo sa esei. No ta importa kon malu a bai. Ni kon atras bo a kai. Kontinuashon i persrveransha ta esensial.
- Paga bon tinu ta ki ora of ki dia of pa ki motibunan bo ta faya, i komunika esei ku nos.
- Kuminsa poniendo metanan chiki. “Na fin di siman lo mi ta 0.5 kilo menos”.
- Si 4 siman a pasabo kaba ku un meal plan. Pidi pa e siguiente (kontinuashon ta esensial!).
Si bo no a inskribí na nos lista di tips semanal ahinda, KLIK AKI


text: Diaranzon mainta a drenta informe di un accidente cu hende herida pazuid di e rotonde Santa Helenastraat, mesora a dirigi tanto polis como ambulans na e sitio. E prome informe a indica cu aki lo ta trata di un accidente entre un auto y un ciclista pero na yegada di e patruya a bin resulta cu joven studiante riba bais cu e cadena a los y e wiel a pega y esaki a benta e ciclista abao cu un golpi basta duro. E dama chauffeur cuba nota e joven benta riba caminda a para su auto riba e caminda pa auto no dal ni pasa riba e victima. Na yegada di e ambulans nan a atende e victima y a transporte pa hospital.


text:
ORANJESTAD – Departamento di Asuntonan Economico, Comercio y Industria ta informa cu ainda por registra pa participa na Hub Camara Santo Domingo.
Den ultimo añanan tin mas y mas interes den productonan for di Republica Dominicana y cu e inicio di e transporte di Don Andres entre Rio Haina cu conexion directo pa Aruba, ta presenta ainda mas oportunidad pa e empresario cu kier haci negoshi cu Republica Dominicana.
Pa e empresario aki cu interes den Republica Dominicana, tin un feria comercial cu lo tuma lugar di dia 6-8 september 2022 cu enfoke riba e sectornan di Tecnologia, Construccion, Energia, Productonan Industrial y Productonan Agropecuaria. Hub Camara Santo Domingo ta un feria comercial anual cu ta reanuda despues di a para pa motibo di e pandemia. Pa por participa na e feria aki mester registra prome cu dia 21 augustus pa asina e organizadornan por traha un programa atractivo pa cada empresario. Den cierto casonan tambe tin incentivo cu acomodacion y transporte na Santo Domingo paga door di e organizadornan di Hub Camara Santo Domingo.
Pa ricibi mas informacion riba Hub Camara Santo Domingo, manda mas pronto posibel un mail pa z.erasmus@deaci.aw pa asina por ricibi tur e informacion y e link pa registra na Hub Camara Santo Domingo. No perde e oportunidad aki!


text: KRALENDIJK – Mas i mas outo nobo i segunda mano ta yega Boneiru, i e pregunta ta keda; outo pa kore na unda? Esaki debí ku ya kayanan ta hopi okupá ku outo. Promé ku e problema di Coronavírùs a presentá na Boneiru, tráfiko tabata hopi stanká debí na e kantidat di outo den tráfiko. Esaki na diferente orario durante dia i anochi trempan. Debí ku e vírùs a yega Boneiru i kousa problema, hopi hende no tabata sali kaya fásil. Esaki a pone ku tráfiko a trankilisá i regulá konsiderablemente. Dia ta bai i mientrastantu por tuma nota ku poulatinamente e situashon ta bèk manera tabata algun luna pasá. Di tur manera mas outo ta subiendo kaya atrobe, mas barku ta yega ku outo pa habitante di e isla. No mester lubidá ku último tempu mas i mas persona ta bini pa un mihó bibá aki na Boneiru ku konsekuensia ku populashon tambe ta sigui krese. Aparte ku kayanan ta yen di outo, kamindanan tambe ta super malu. Mester kuminsá restrukturá kareteranan i kuminsá pensa pa bini ku rutanan alternativo. Mas importante sitionan di stashoná outo den sentro di suidat. Awor kisas tin mas entrada den kaha di gobièrnu debí na mas outo den tráfiko, por aselerá e proseso pa drecha kaminda. Potrèt ta mustra momentu ku e barku ‘Southern Highway’ a trese kantidat di outo ayera djarason na Waf Nello Craane.


text:
Servisio pa Planifikashon Urbano (ROP) ta atendé ku registrashon di adrès.
Esaki ta tuma lugá na momento;
- Ku ta konstruí un kas nobo
- Òf e kaya a risibí un nòmber ofishal
Registrashon di adrès ta importante i mester warda e dokumento pa por entrega na Servisio Públiko “Kranshi”, Servisionan di Gobièrnu ku ta eksigí un registro di adrès i tambe e diferente empresanan di utilidat.
Algun eksigensia na momento ku ta bai yena e formulario ta lo siguiente:
- Number di e pèrmit di konstrukshon di e KasNa momentu ku e persona no por verifiká ku e ta den posishon di un Pèrmit di Konstrukshon pa por registrá su adrès esaki mester hasi un petishon pa legalisá su edifisio.E persona mester pasa na ofisina di ROP pa entrega un petishon pa legalisá su edifisio.
Mester entrega e siguiente dokumento:
– 2x bestek tekening na schaal 1:100
– 2x situatieschets na schaal 1: 1000
– Papel di tereno: meetbrief, kadastral legger & akta notarial, kontrato di e tereno duná den hür “huurgrond overeenkomst”.
– Karta propio ku ta pidi pa legalisashon di e edifisio i kua funshon esaki tin
- Kopia di sédula òf pasport
- Doño di e edifisio mester hasi e petishon òf mester apoderá un persona ku karta i kopia di sédula.
- Imágen di unda e edifisio ta lokalisá “situatieschets’, esaki por ku un foto di ‘google map’ òf por hasi e petishon na ofisina di Kadaster.
- ROP – Adres Formulier Print e formulario, na momento ku terminá di yen’e mester manda esaki huntu ku tur e otro dokumentonan nesesario na e e-mail info.rop@gobiernu.cw


text:
Pa riba termino largo yuda cu desaroyo di futbol y su infrastructura
ORANJESTAD: Diaranson mainta Minister Endy Croes a reuni cu Regional Office Development Manager di FIFA sr. Herve Blanchard y FIFA Regional Office Project Consultant sr. Jordan Victoire. Presente na e reunion tabata presidente di AVB, sr. Randolf Lacle y miembro di directiva, sr. Hubert Solognier. E mandatario a expresa cu e tabata un bon reunion na unda FIFA a presenta algun idea pa yuda Aruba cu ta 1 di nan 211 miembronan. FIFA tin programa hopi bunita pa riba termino largo yuda desaroya tanto e deporte di futbol como tambe infrastructura pe deporte. FIFA tin fondonan cla pa Arubaanse Voetbal Bond (AVB) pa yuda e desaroyo di deporte. E fondonan ta mara na cierto condicionnan. Den e proximo dos lunanan nos dilanti lo ta asina leu pa firma e documentonan final cu e stakeholders. E vision di e mandatario di Deporte y Gabinete Wever- Croes II ta cu e deporte y deportistanan mester ta central.


text:
Sirugia plástiko (tambe konosí komo sirugia rekonstruktivo) ta keda apliká pa drecha i rekonstruí tehido i kueru, pa restourá funshon òf apariensia nòrmal. E término ‘sirugia kosmetika’ hopi bia ta wòrdu konfundí ku sirugia plástiko. Proseduranan di sirugia kosmetika, manera por ehèmpel kambio di forma di un nanishi, primeramente ta tuma lugá pa realisá un apariensia ku e pashènt ta deseá, kaminda ku sirugia plástiko ta wòrdu apliká pa korehí kondishonnan médiko eksistente. Nos ta kubri varios prosedura, di operashonnan simpel manera eliminashon di frèt pa medio di un aparato laser, te sirugianan pionero.
Spesialista Sirugia Plástiko
Gustavo Koeijers - Siruhano Plástiko
Vito Koeijers, M.D. ta un sirugano plástiko rekonstruktivo ku ta spesialisá den operashonnan di pechu en general i espesialmente rekonstrukshon di pechu. E ta kere den kuido médiko a base di balor pa asina duna su pashènt e miho kuido posibel ku ta kuadra ku nan deseonan i e posibilidatnan. Dr. Koeijers tin training ekstensivo riba tereno di maneho di problemanan di sirugia plástiko general i malesanan i ta keda den kontakto regular ku koleganan pa mehorá kuido i resultado pa su pashèntnan.
Dr. Koeijers a nanse i krese na Kòrsou i a biba pa hopi aña na Hulanda, promé ku e la regresá su pais natal. E ta miembro di varios sosiedat profeshonal, manera entre otro e ‘Nederlandse Vereniging voor Plastische Chirurgie’, ‘International Confederation for Plastic Reconstructive & Aesthetic Surgery’ i e ‘European Association of Plastic Surgeons’.


text:
Annual Meetings di IMF y World Bank na Washington: Minister Xiomara Ruiz-Maduro a reuni cu departamento fiscal y estadistica di IMF
Annual Meetings di IMF y World Bank na Washington:
Minister Xiomara Ruiz-Maduro a reuni cu departamento fiscal y estadistica di IMF
ORANJESTAD – Siman pasa Minister Ruiz-Maduro tabata presente na e Annual Meetings di IMF y World Bank na Washington. E mandatario a reuni cu e departamento fiscal di IMF riba e analisis cu nan ta bin haci pa Aruba riba gasto di personal di Gobierno. E analisis aki lo tuma lugar entre 6 y 19 di november proximo. Ta importante pa nos por haya un bista concreto di e componentenan di e gastonan relata na personal. Gobierno ta trahando na un manera serio pa baha gasto di personal y e recomendacionnan cu lo surti di e analisis aki por yuda bon den e toma y ehecucion di e decisionnan necesario.
Den e cuadro di fortalese departamentonan vital pa Pais Aruba Minister Ruiz-Maduro a reuni cu e Departamento di Estadistica di IMF pa asina pidi nan asistencia pa e clasificacion di informacion financiero di Pais Aruba por wordo haci conforme e standard internacional di IMF pa cu Government Financial Statistics (GFS). Esaki ta necesario pa asina nos data financiero por wordo compila y tambe compara segun standardnan internacional. Esaki lo facilita e trabou di evaluacion financiero y economico di nos Pais y tambe ta haci cu e cifranan di finansa di Gobierno ta cuadra cu e cifranan produci pa Banco Central. Gobierno lo percura pa empleadonan di Departamento di Finansa haya curso di capacitacion online di IMF. A keda palabra cu
e Departamento di Estadistica di IMF lo cuminsa evalua e informacion financiero di Aruba cu ya ta disponibel caba na IMF y pa otro aña lo bin cu un mision Aruba pa asina brinda Aruba recomendacion riba e clasificacion di informacion financiero conforme e sistema di GFS.


text:
Fitness no ta solamente fysico, e ta encera tres aspecto di ehende su naturalesa; su Curpa, mente y Espiritu - Body Mind & Spirit.
Ta importante pa bo stimula vitalidad di tur tres aspecto di bo salud promer cu bo bay cuminsa cu bo programa di ehercicio.
Por ehempel na momento cu bo ta bay cana, haci ehercicio na bo cas of drenta un Gym, sea consciente unda cu bo ta, e parti mental aki ta hopi importante, reduci of Elimina pensamento riba kiko bo tin cu haci mas oro of kiko y abo a haci mas trempan. Sea presente cu bo curpa caminda cu bo ta, Hala un rosea profundo y sea agradecido cu bo tin e oportunidad cu bo por dedica tempo pa bo mes, permiti bo curason y mente di ta liber di preocupacion, aprecia e momento y concentro atencion y accion cu un solo meta, e ehercicio cu bo ta bay haci. Scucha un musica relahante promer cu bo bay workout ta importante pa detox bo mente y laga los na emocionnan di dia. Un Curazon liber di emocion di asuntonan y un mente liber di pensamento sea di pasado of futuro ta haci cu bo organonan por brindabo e energia di calidad cu bo mester pa bo rutina di ehercicio.


text:
KRALENDIJK – Awe, djabièrnè mainta miembronan di prensa i gobièrnu di Bonaire a hasi un rekorido na algun sitio, spesialmente kaminda Fundashon Cas Boneriano ta trahando kas. Joury Ranzijn, manager Vastgoed, directievoering nieuwbouw tabata presente i a guia e paseo i a splika di tur e plannan ku tin I kon ta bai ehekutá nan.
Promé e grupo a bai den e área di Bario Nieuw Amsterdam. Den e bario menshoná nan ta trahando 76 kas i den hopi di nan ya tin hende ta biba i algun mas ta den proseso pa rekto final. Por komprondé ku tur kas ta bende. “Otro aña ta bai traha 50 kas mas loke tin plania. Un kantidat di kas nobo i ku ta den proseso. Di e forma aki ta yuda pa baha e kantidat di hende riba lista, pendiente pa yega na un kas. Na Bario Hato ta bai konstruí un total di 204 kas. E área kaminda e kasnan ta bin ta momentu un persona subi Kaya Diamanta i kasi final di e kaminda e parti ku ta asfalt, kita na man drechi i parti pariba di kaminda, ei ta bin 204 kas. Ta bai krea área ku hende por biba i tin diferente posibilidat den e área mes. Entre otro; krèsh, supermarket i mas, djis pa menshoná algu. Aprel 2021 ta planiá pa kuminsá konstruí e 204 kas na Hato. Ta trata di e mes un tipo di kas ku tin den e área di New Amsterdam.
Plan ta pa entre 6 pa 7 aña konstruí un total di 500 kas ku Fundashon Kas Boneriano a planiá pa konstruí. Ta purba pa komuniká ku tur instansia pa por tin bon akuerdo ku otro, manera; OLB, BZK i SZW. Nos tin bon palabrashon loke ta hasi e trabou kana bon. E hendenan ku a kumpra kas i ta den e kasnan tin bon reakshon, pa loke ta trata e kas. Despues di Bario Hato ta bai konstruí mas kas den Bario Nikiboko, Rincon i Nort di Saliña. Si tur kos kana na òrdu, den 6 pa 7 aña Fundashon Kas Boneriano ta yega 500 kas ku tin plania pa traha”, Joury Ranzijn, manager Vastgoed, directievoering nieuwbouw a bisa.


text:
Awe 15 di Mart 2022 ta Dia Internashonal Derechi di Konsumidó. Meta prinsipal di e dia aki ta pa para ketu riba e importansia di konsientisá, empoderá i protehá e konsumidó. Den kuadro di esaki Consumers International a skohe pa trese konsientisashon rondó di e tópiko “Fair digital finance”. Pues globalmente lo para ketu kon instansianan ku ta duna servisio finansiero di forma digital ta sòru pa e servisionan aki ta inklusivo pues na alkanse di tur hende, sigur,duradero, i privá.
Finansa digital ta enserá entre otro hasi transakshonnan online, hasi aplikashon pa fiansa òf seguro I maneho di plaka di forma digital. Durante di Covid 19 e konsumidó I tambe empresanan a kuminsá hasi mas uzo di fasilidat digital pa hasi nan finansa. Esaki sigur ta algu positivo i tin vários benefisio pa komèrsio manera entre otro benta por bai muchu mas fásil i lihé. Apesar ku aki na Kòrsou ainda e tópiko aki ta den desaroyo, Fundashon pa Konsumidó tambe ta pendiente di e proseso i ta sigui e desaroyo aki hopi di aserka di manera ku nos por kumpli ku nos tarea di eduká i protehá e konsumidó.
Loke ta hasi e Dia Internashonal di derechi di Konsumidó aki spesial pa nos aki na Kòrsou ta ku awe Fundashon pa Konsumidó ta lansa su kampaña Informá i Konsientisá. E kampaña aki lo dura 3 luna i ta inisiá awe 15 di Mart 2022 ku bishita na media ilo finalisá dia 15 di Yüni 2022. Meta di e kampaña aki ta pa ekipá e konsumidó ku konosementu pa asina e por enfrentá su retonan finansiero, manehá su entrada i tuma mihó desishon na momentu di hasi kompra. Durante di e kampaña aki nos lo duna informashon i konsientisá e konsumidó riba e tereno di inovashon i edukashon finansiero. Tempu ta difísil, kosto di bida a subi i ta importante pa nos sa kon ta e mihó manera pa manehá esaki. Fundashon pa Konsumidó ta bai ofresé diferente charla ku tópikonan inovativo. Tambe nos ta bai ta di bishita na skolnan ku e meta pa krea un bon fundeshi riba tópikonan finansiero. Por spera diferente tep nan balioso riba nos página di Facebook. I no lubidá riba nos kurso di presupuesto ku semper sa ta masha eksitoso. Fundashon pa Konsumidó ta invitá bo pa sigui nos pa bo ta bon ekipá pa enfrentá bo retonan finansiero.
Di parti di Fundashon pa Konsumidó un felis dia na tur konsumidó.
Pa kualke informashon tokante e tópiko aki por tuma kontakto ku Fundashon pa Konsumidó na number di telefòn 462-666 òf via e-mail na info@fundashonpakonsumido.org.


text:
Resultadonan di Beisbòl Liga Grandi ayera:
- Houston Astros a derota New York Yankees ku skor di 15-1
Didi Gregorius no a konektá hit den 3 turno na bate. Didi tin u promedio di .251
- New York Mets a gana Philadelphia Phillies ku skor di 6-5
- San Diego Padres a pèrdè di Washington Nationals ku skor di 8-3
- Los Angeles Angels a derota Detroit Tigers ku skor di 8-7
- Colorado Rockies a gana Atlanta Braves ku skor di 5-1
Andrelton Simmons a konektá 2 hit den 3 turno na bate ku 1 base por bola i 1 kareda anotá. Andrelton tin un promedio di .264
- Los Angeles Dodgers a derota Cincinnati Reds ku skor di 5-1
Kenley Jansen a picha 1 entrada sin permití kareda, tampoko hit miéntras ku e la poncha 1 batido. Kenley tin un rèkert di 2-1 ku 24 partido salba i un efektividat di 2.60 den 36 aparishon
- Milwaukee Brewers a pèrdè di Cleveland Indians ku skor di 11-6
- Minnesota Twins a derota Tampa Bay Rays ku skor di 11-7
- Pittsburgh Pirates a pèrdè di Miami Marlins ku skor di 5-2
- Toronto Blue Jays a derota Texas Rangers ku skor di 6-5
- Baltimore Orioles a pèrdè di Kansas City Royals ku skor di 3-2
Jonathan Schoop a konektá 1 hit den 4 turno na bate ku 1 kareda empuha. Jonathan tin un promedio di .295
- Boston Red Sox a pèrdè di Chicago White Sox ku skor di 5-4
Xander Bogaerts a konektá 1 hit den 4 turno na bate. Xander tin un promedio di .313
- St. Louis Cardinals a derota Arizona Diamondbacks ku skor di 9-1
- Oakland Athletics a pèrdè di Seattle Mariners ku skor di 6-5
- Chicago Cubs a derota San Francisco Giants ku skor di 8-5
Partidónan di Liga Grandi pa awe:
- Houston Astros kontra New York Yankees
- Oakland Athletics kontra Seattle Mariners
- New York Mets kontra Philadelphia Phillies
- San Diego Padres kontra Washington Nationals
- Los Angeles Angels kontra Detroit Tigers
- Colorado Rockies kontra Atlanta Braves
- Los Angeles Dodgers kontra Cincinnati Reds
- Milwaukee Brewers kontra Cleveland Indians
- Minnesota Twins kontra Tampa Bay Rays
- Pittsburgh Pirates kontra Miami Marlins
- Toronto Blue Jays kontra Texas Rangers
- Baltimore Orioles kontra Kansas City Royals
- Boston Red Sox kontra Chicago White Sox
- St. Louis Cardinals kontra Arizona Diamondbacks
- Chicago Cubs kontra San Francisco Giants
Resúmen:
Tripel A
- Sharlon Schoop a konektá 1 hit den 4 turno na bate ku 1 base por bola i 1 kareda empuha pa Norfolk Tides. Sharlon tin un promedio di .242
Klase A
- Ademar Rifaela a konektá 1 hit den 5 turno na bate pa Delmarva Shorebirds. Ademar tin un promedio di .262
- Juremi Profar a konektá 2 hit den 4 turno na bate ku 1 base por bola i 2 kareda empuha pa Hickory Crawdads. Juremi tin un promedio di .290
- Darren Seferina a konektá 4 hit for di kua 1 tripel den 5 turno na bate ku 1 kareda empuha pa Peoria Chiefs. Darren tin un promedio di .288
Liga di Nobato
- Jonathan Martijn a konektá 1 hit den 2 turno na bate ku 1 base por bola pa Billings Mustangs. Jonathan tin un promedio di .281
- Kevin Josephina a konektá 1 hit den 4 turno na bate pa GCL Braves. Kevin tin un promedio di .272
- Kirvin Moesquit a konektá 2 hit den 4 turno na bate ku 1 base por bola pa GCL Orioles. Kirvin tin un promedio di .344
Liga Independiente
- Curt Smith a konektá 1 doblete den 4 turno na bate ku 2 base por bola i 1 kareda anotá pa Lincoln Saltdogs. Curt tin un promedio di .290


text:
Kralendijk – Henter e asuntu di pandemia i e forma kon rápido kasonan ta oumentando aki na Boneiru a kohe un rumbo sumamente preokupante. E último dianan aki gran parti di e atenshon ta riba e situashon na skolnan aki na Boneiru. Den komienso di siman tabata maestro- i trahadónan di skolnan a bosiferá nan preokupashon pa e echo ku ta tuma tur sorto di medida, siendo ku apesar ku tin un protokòl eksistente, tòg ta asina ku ta parse ku no ta tene kuenta ku e seguridat na nos skolnan. Sigur si tene kuenta ku klasnan ta di pròp ku alumno komo si fuera nada no ta pasando.
ABVO a haña te asta aserkamentu di mayornan ku ta preokupá pa salú di nan yunan. Sierto mayornan a opta pa tene nan yunan na kas pa motibu di miedu pa nan yunan no keda kontagiá pa e malditu vírùs Covid-19.
Den un forma arogante i chantagioso, direktornan di skol ta manda karta bisa ku yu ku no bin skol ta wòrdu konsiderá e asina yama “ONGEOORLOOF VERZUIM”. Siendo ku nos por nos por konsiderá di parti di mayornan ku ta interpretá esaki komo: “KOM NAAR SCHOOL EN VERPLICHT BESMETTEN”
ABVO ta kondená e echo aki inmensamente kaminda ku mester por tin espasio pa buska un otro forma pa atendé ku henter e asuntu aki.
Un otro punto di preokupashon ta ku mayornan ku tin yu na krèsh tin ku tuma nan oranan di fakansi pa keda kas wak nan yunan.
ABVO ta konsiderá esakinan un echo no aseptabel. Enseñansa ta kai bou di Hulanda. Hulanda mester duna òrdu si tene na kuenta ku ya a bolbe bai kódigo oraño i ku te asta rueda di prensa a bolbe pasa den man di RCN. Esaki ta duna tur indikashon den ki direkshon nos ta bai. No ta bisa esaki ku hopi palabra, pero ta asina ta.
Gezaghebber Edison Rijna prudentemente ta sali duna kara, ku tur su bon intenshonnan, pero ta sierto desishonnan so ta den su man.
Nos yunan ta di nos i no di Hulanda. Ta nos tin ku sòru pa nos seguridat den e kasonan aki. ABVO ta apoyá tur medida pa kombatí e echo ku e vírùs ta sigui plama.
Enseñansa ta sumamente importante, pero no mas importante ku salú di hende.
Robert Sances
Presidente ABVO Boneiru


text:
Hunto nos ta logrando recuperacion, 71.8 % di nos grandinan ta vacuna
Durante Conferencia di Prensa di Gobierno di Aruba dialunsa mainta, Prome Minister Evelyn Wever-Croes a elabora riba Entrante dialuna 14 di juni, Aruba ta na 20 caso positivo y tambe tin un averahe di 3 caso nobo pa dia. E positivity rate ta na 5% riba un averahe di 7 dia. Esaki, Prome Minister ta enfatisa, ta pone cu nos por bisa cu nos tin e parti di e crisis di salud domina.
Pa loke ta e campaña di vacunacion nos ta na 67% di nos poblacion vacuna y nos kier yega 85%. Pa cu esaki nos lo tin campañanan adicional cu lo bay cuminsa. Den e grupo di esnan di 60+ nos ta na 71.8% casi 72% y nos kier yega na 85%.
“Tur esaki ta pone cu nos ta sigui den e plan di crisis pa loke ta trata e recuperacion pero nos ta keda alerta, vigila y evalua cada tres dia pasobra te ainda tur cos ta mustra cu e cifranan ta bahando. P’esey nos ta traha cu e averahe di 7 dia. Si nos ripara cu e cifranan ta exigi otro atencion mas estricto, nos lo cuminsa cu esey mesora. Aworaki nos ta enfoca riba recuperacion.
Ora mi ta papia di recuperacion mi ta papia di e recuperacion economico y e salud mental di nos poblacion pasobra e pandemia aki hunto cu tur e medidanan a ocaciona hopi presion riba salud mental di nos ciudadanonan.
Gobierno y Crisis Team a reuni cu Respaldo, AZV y DVG siman pasa y a encarga nan pa bin cu un crisis plan pa con ta bay trata cu e recuperacion di salud mental y den e dianan aki lovmester ricibi e plan aki.
“Nos lo percura pa tin fondonan disponibel pa asina Respaldo, AZV, DVG y otro stakeholders riba e tereno aki por traha riba trece e salud mental den nos comunidad”, Prome Minister Evelyn Wever-Croes a termina bisando.


text:
Kralendijk, Oranjestad, Aruba, Willemstad – Sekretario di estado Raymond Knops (Asuntunan Interno i Relashonnan den Reino) ta hiba bishita di trabou na Kòrsou, Boneiru i Aruba, di 3 te ku 7 di yüli benidero.
E bishita di trabou ta kuminsá dia 3 di yüli na Kòrsou, unda Knops lo hiba kombersashon ku promé minister mr. Gilmar Pisas, e vice promé minister sra. Ruthmilda Larmonie-Cecilia i konseho di minister. Un enkuentro ku Mgr. Luis Secco tambe ta riba e programa.
Riba 5 di yüli sekretario di estado ta yega Boneiru, unda e lo hiba kombersashon ku gezaghèber mr. Edison Rijna i sekretario di isla sra. Wendy Pelk. Sekretario di estado lo bishitá Plenchi di Trabou i tambe e promé kumpradó di un kas via Hypotheekgarantie Bonaire. Ademas e ta bai Klein Bonaire huntu ku Stinapa, pa e mes mira progreso di e plantashon di 200 palma (sabalpalm). Un bishita na haf i pir tambe ta riba e programa.
E sekretario di estado ta biaha pa Aruba dia 7 di yüli, unda e lo hiba kombersashon ku promé minister demishonario sra. Evelyn Wever-Croes i tambe bishitá Aruba Aloe.
Lesa tambe:
- Mas ku 700 hende a registrá pa landa bai Klein Bonaire
- Servisio di Impuesto di Aruba ta registrá 3.129 pagadó di impuesto nobo
- Tresshen persona a bini aserka den 2021
- Komersiantenan di Kaya Souer Bartola soprendé pa komienso di drechamentu di kaya inesperá
- Gezaghèber Rijna ta rechasá ponensianan di Follow the Money


text: KRALENDIJK-Rainick Thode Fin di siman tras di lomba a sali ganadó apsoluto den e kompetensia di ponementu fever aya na tereno di APEM. Rainick ta yu di Mack Thode kende resientemente a bai sosegá den brasa di Señor. Un kompetensia kaminda 10 persona a kompetí kontra otro i un di nan tabata un konosido persona Jenny Martis di Korsou. Ta trata di un kompetensia kaminda mester a maneobrá entre diferente tayer i esun ku pasa e ruta mas rápido, ku ménos sekònde ta gana. Pa hasi esaki e koredó di motosaikel mester di hopi dominio pa e maneobrá su motosaikel. Rainick no ta un deskonosí, komo persona ku ta dominá motosaikel hopi bon. For di edat di mucha chikitu, su tata tabata siñ’é atendé ku motosaikel i for di mucha meskos ku su rumannan, e tin bon dominio pa motosaikel. Fanatikonan a biba kuné momentu di e kompetensia. Hendenan sa ku e tin bon dominio di motosaikel. No tabata fásil pa el a pasa pa final i gana, sinembargo por a mira ku e tabata maneobra ku bon dominio, e paseo mei mei di e tayernan pa final di e ruta.


text:
Dos pelea a surgi pafo di tio pepe na Pos Chikito diadomingo marduga. Algun hoben a agredi un homber pafo di e bar y a subi un nissan cube bandona e sitio. Mientras polis ta conversando cu e victima e testigonan y wardando riba ambulance.
Polisnan a bay paden pa wak camara si por reconoce e sospechosonan. Durante cu polis ta combersando cu e personanan pafo a presenta un homber cu a yega golpia e victima dilanti polisnan.
Di biaha a surgi un pelea aki polisnan a drenta accion di biaha y e agresor cu a presenta a resisti y algun klop a cay pa domina e situacion dilanti Polis. DI biaha a solicita mas patruya pa duna un man y detencion a cay pa e homber cu a presenta y agredi e otro homber. Personal di ambulance a brinda asistencia na dos victima. Rato despues un muhe a keda deteni tambe na e sitio.


text:
WILLEMSTAD — Djamars siman pasá 10 di mei a start e torneo, ku tur aña ta bin bèk Torneo Harry Walters. Sr. Harry Walters q.e.p.d. tabata pa mas ku 10 aña presidente di nos federashon di tènes di mesa den dekada 60 i kuminsamentu di 70. Su famia enkabesá pa su señora sekondá pa su jui muhe i dos jui hombernan pa e amor di e tata ta pone tur aña premio disponibel, ora ku e torneo aki wòrdu organisá pa federashon. Tur aña e famia kompletu ta presente i ta masha agradesí na direktiva pe honor ku nos ta duna sr. Harry Walters.
Ku un partisipashon grandi di 20 hungadó e torneo a ranka sali ku 4 grupo di 5 hungando e weganan eliminatorio pa saka e mihó 8 nan pe weganan final.
Ayera 17 di mei a sigi ku e kwart finalnan, kaminda e mihò 4 nan rankeá a sigi pe semifinalnan. Tabata Devon Meilink ku mester a bai midi forsa ku Dimitri Leon. Devon e biaha aki atrobe a sa di sali di e porta grandi, derotando Dimitri sin mucho doló di kabes 3-1. Na e otro mesa tabata Michael Dalnoot a sa di kita Henny Metri for di kaminda ku e skor pèrta di 3-1. Den final ku a bai pe mihó di 7 Michael Dalnoot a bin ku un formula di wega ku a desifra Devon su wega kompletu i pa gana e Torneo Harry Walters fasil 4-0. Despues entrega di trofeonan a wòrdu hasí pa famia Walters na e ganadornan.


text:
Oranjestad-Amsterdam- Den un conversacion cu Noticiero 94 Sr.Agustin Stamper for di Hulanda a informa cu lo ta bon pa tur nos jiunan di tera pa nos enfoca cu nos ta un isla no un Pais,esaki ta complica nos,y esaki ta un areglo estatal di independencia. No unicamente Pais ta desnaturalisa nos pero tambe e areglo pais ta pushando nos hendenan den un amargura di independencia. Surinam a bira independiente na 1975 y esnan di antillas a stop di existi dia 10 di October di 2010.
Segun Stamper Berdad for di prome di januarie 1986 e la ricibi e areglo di estatal Pais. Den e areglo nos no mag enfoca riba un of otro areglo estatal di independencia pa e hecho cu nos mes ta perhudica nos mes y nos jiunan tambe. Den e materia di nos condicion humano den nos reinado nos no mag torno na leynan di naturalesa,torno na nos mes un mentalidad di isla.
Sr.Agustin Stamper ta sigi amplia via nos Player:


text:
Kralendijk – Riba djaluna 27 di sèptèmber a organisá e evento TravDay, e promé evento di biahe ‘face to face’ despues di un interupshon largu komo konsekuensia di e pandemia di Covid-19. Ambiente na e evento no por tabata mihó, pasobra tur partner turístiko tabata entusiasmá pa topa otro atrobe. Un ambiente amabel i kaluroso ku Boneiru a pas bon den dje.
E evento TravDay ta un evento internashonal di biahe ku Travel Media ta organisá, kaminda representantenan di entre otro ofisinanan di turismo, agensianan di biahe, operadornan di ‘tour’, akomodashonnan, kompanianan di aviashon, hürdónan, kompanianan di seguro, aeropuertonan i ICT ta para kla pa proveé boso di e último informenan tokante nan produktonan i servisionan.
Ku éksito di e evento i e mas di 650 profeshonal di biahe den Gooiland Hotel na Hilversum, Boneiru a hala atenshon sigur i a atraé hopi profeshonal di biahe ku ta kurioso pa sa mas detaye tokante nos bunita isla. Nos stènt kolorido tabata na enkargo di Sander Langeveld, persona di kontakto di TCB na Hulanda.
Gustosamente Tourism Corporation Bonaire ke gradisí henter e tim di Travel Media ku nan a organisá e eksitoso evento akí i ku nan a duna Boneiru e oportunidat pa presentá nos isla na profeshonalnan di biahe hulandes. Nos ta spera un bon koperashon ku e profeshonalnan di biahe i un bunita futuro pa turismo na nos isla.


text:
Ku regularidat ta haña kachónan flaku flaku i malu ku mester di yudansa.
Na momentu ku bo topa un bai veterinario un bes kuné pa bo sa kiko ta pasando kuné i pa bo haña e remedi korekto p’e. Tambe na benefisio di bo bestianan ku bo ke mantené salú ta bon pa bo sa si e kacho por ta infektá ku algu kontagioso.
- Tin algun malesa ku ta paresé ku regularidat riba nos isla
- Karpattenziekte (malesa okashoná pa karpata)
- Bichi di kurason
- Sarna, Demodex i Scabiës
- Parvo (mayoria bia ta trata di yu di kacho i adultonan hopi yòn)
- Giardia i bichi di hak i coccidiose
- Hondenziekte
- Kachónan masha flaku
- Parti di nan miembronan kibrá
- Bichi, pruga, pieu i karpata
- CTVT, Canine transmissible venereal tumor
Parvo, giardia, coccidiose, haakwormen, hondenziekte i scabiës ta kontagioso (no tantu intensivo). Di mes ku bichi, pruga, pieu i karpata ta algu ku ta pasa fásil pa otro pero esei no ta difísil pa duna tratamentu kontra di dje òf no ta eksihí un tratamentu òf ta duna síntomanan manera e otro malesanan ya menshoná. Sobra no ta kontagioso.
Un korto deskripshon di malesanan, PAGA TINU e lista no ta kompleto, i mi no ta un veterinario. Pa un splikashon mas amplio akudí serka un veterinario.
Karpattenziekte (malesa di karpata) en breve, ta un malesa ku ta keda transmití pa e kacho via di karpata. E ta manifestá su mes na diferente manera. Mayoria bia bo ta nota esaki si di gòlpi bo kacho no ke kome mas i su kurpa no tin grasia. Su karni djente mayoria bia ta blanku i tin bia e por haña sangramentu den forma di punta òf e kacho diripiente ta bai sangra di su nanishi. Sin tratamentu e malesa aki ta fatal, e por ta algu skondí pa hopi tempu promé ku bo nota algu. E chèns pa kura ta bon. Mayoria bia despues di un tratamentu ku antibiótika (Doxy) tur kos por pasa. Si e keda pa hopi tempu sin tratamentu e por afektá e órganonan e ora ei e chèns pa kura a bira masha chikí. E forma aktivo di e malesa ku ta okashoná e sangramentu di punta i tambe di nanishi tin mas riesgo kuné pero dor di reakshoná riba lokual ku bo ta mira i bai e veterinario na tempu e por sobrebibí mayoria bia. Si bo haña un kacho ku ta yen di karpata e chèns ta grandi ku e tin e malesa aki. Sea kouteloso ora bo ke ranka saka e karpatanan aki. E por okashoná sangramentu. Den e kaso ei ta mihó pa bo trata e kacho ku un produkto ku ta seif i no muchu pisá kontra di karpata i warda te ora e karpatanan muri en bes di sinta ranka tur kita. Malesa di karpata
Hondenziekte en breve. Wowonan sushi, pulmon sushi, kentura i trèkmentu ku su múskulonan. Mayoria bia bo ta mira esaki un bes na e múskulonan di kabes. E kacho ta mustra manera e tin un steipi. E trèkmentu di múskulo ta den un fase mas avansá e ta bira bisto. Tin un chèns pa kura pero bo lo tin ku puntra bo mes si esaki ta algu ku sentido pa bo hasi. Hondenziekte ta algu ku ta sumamente kontagioso. Anto e steipi ta kos ku ta keda, i e ta masha difísil pa biba kuné. Esaki ta nifiká ku ora ta trata di Hondenziekte e solushon mas humano hopi bia ta pa laga e kacho bai sosegá. Si bo no tin otro kacho i bo kachó ta un kaso dudoso lo mi bisa dun’é un chèns. Tin bia nan tin kentura, wowo sushi i pulmon sushi pero e ora ei e por ta trata di un kaso di mal kondishon i e kacho no ta sufri di Hondenziekte. Si bo a yuda un kacho ku e malesa aki i bo ta bai bo kas bèk? Kita bo pañanan i sapatunan i pone nan 48 ora den un saku será i despues den wasmashin i no lubidá di desinfektá bo outo. E bakteria ku ta okashoná e malesa aki no ta sobrebibí 48 ora den un otro ambiente.
Bichi di kurason en breve, bichi di kurason ta keda transmití pa sangura. Pa evitá ku bo kacho ta keda kontagia ku e bichi di kurason ta importante pa uza tur luna e remedi preventivo kontra di bichi di kurason. Paga tinu si ku e bichi aki ta otro tipo di bichi ku esnan den e sistema di tripa, esei ta nifiká ku e produktonan preventivo kontra di e bichinan aki no ta funshoná kontra di e bichinan di kurason. Nos tabata duna nos kachónan tur luna Heartguard kontra di bichi di kurason banda di e Drontal ku nos tabata uza 4x pa aña kontra di e otro bichinan. Tin marka di remedi na benta ku ta kombatí tur tipo di bichi, pero eseinan no ta tur kaminda na benta. E bichi di kurason ta bai den e kurason di e kacho i na dado momento e ta plama tur kaminda den su kurason ku tur e konsekuensianan ku e por bin kuné. Un kacho ku e bichi di kurason por kura. Pero e tratamentu no ta nada fásil i e por tin su riesgonan. E kacho ta haña algun bia un líkido den su wesu di lomba inyektá ku ta disolvé e bichi. Komo ku e bichi ta kibra na pida pida e pidanan aki tin ku keda transportá via di e sistema di ardu ku por sòru pa blòkia e ardunan. Sosiegu den e temporada di tratamentu ta masha importante. Esaki ta un proseso ku ta tuma luna pero ku ta bal la pena. Tur e kachónan ku mi a mira ku e malesa a sobrebibí despues di tratamentu.
Sarna en breve, e siguiente 2 sortonan di sarna tin riba nos isla. Scabiës i Demodex. Tur dos tipo nos a yega di topa riba kachónan ku nos a alohá na kas. Pa sa si ta trata di Scabiës òf Demodex, mester laga raspa un tiki di e kueru afektá pa wak bou di mikroskop. Ku bo wowonan bo no ta mira ta kua tipo ta trata di dje.
Scabiës ta kontagioso pa hende i bestia. Dor di tin kontakto ku nan ora di drumi òf dor di drumi riba otro su deken nan por keda kontagia. For di eksperensia mi tin ku bisa ku e no ta pega asina fásil manera hende ta pensa. Kasi sigur nos lo por tabata tin suerte pero despues di a pasa e di 2 angua mi tabata pone nan gewon den e grupo di kacho bèk. Pues en realidat mi tabata tene nan algu mas ku un siman apartá. Veterinarionan ta konsehá pa pone nan huntu ku e otro kachónan despues di e di 3 angua. E kachónan ku ta infektá ku Scabiës tin ku haña inyekshon 4-6 siman semanalmente kontra di e Scabiës. Despues di e promé inyekshon mayoria bia nan ta haña mas grawatashi. Despues di e di 2 inyekshon e Scabiës ta bira ménos aktivo. Mi mes tabata tin kontakto normal ku e kachónan pero mi tabata laba mi mannan masha bon kada be ku mi mishi ku nan. Sèrbètè mi tabata laba apartá i tur dia mi tabata limpia e espasio i kambia e sèrbètènan tur dia. Lokual ku tabata grasioso pa mira ta kon e kueru tabata kambia den kurso di e simannan. Despues di algun siman bo ta mira kon e kabei ta kuminsá krese bek i kon tur e ròchinan ta disparsé. E kueru seku mi tabata hunta ku regularidat ku zeta di bebi anto despues pasa un skeiru moli òf un sèrbètè seku riba dje pa kita e kaskanan.
Demodex nan ta haña via di nan mama promé ku nan nase. Demodex no ta algu kontagioso i tambe ta algu ku ta kurabel. E proseso aki ta algu ku ta tuma su tempu anto ora su resistensia baha e por bin un tiki bèk. Pensa riba un rekaida despues di por ehèmpel un operashon, kapamentu òf malesa. E kura por tuma su tempu, pero realisá bo mes ku Demodex ta algu ku bo ta haña solamente serka kacho chikí. Ora nan bira mas grandi e no ta molestiá nan mas. E arte ta pa mantené e sistema imunológiko mas tantu ku ta posibel na nivel. Bravecto ta kurabel demodex.
Parvo, Giardia, Coccidiose i Haakwormen (bichi di hak) en breve, tur ta kos ku bo ta topa hopi na nos isla i ta okashoná hopi morto. Mayoria bia e ta toka kachónan chikí, i tin bia tambe adultonan yòn òf bestianan bieu i suak. Den tur e kasonan aki e kacho ku ta infektá ta slap i e tin habrimentu di barika, mayoria bia ku sanger òf sleim den dje. Nos a skohe pa hasi menshon di tur bou di un titular pa motibu ku tur nan síntomanan parse otro hopi. Solamente e veterinario por wak bou di mikroskop kiko ta nan problema i preskribí e remedi korekto. Sigur serka yu di kacho, semper bai laga e dòkter wak e si e tin habrimentu di barika. Aparte di e remedi korekto ta importante tambe pa nan bebe hopi. Keda dun’é líkido ku ORS (wak bou di e titular kuido di yu di kacho) den su boka. Si esaki no logra òf si bo nota ku mas líkido ta sali ku bo ta hinka aden ta bon pa bo laga dun’é pal’i bida inmediatamente serka un veterinario. For di eksperensia nos a siña ku un kacho ku a haña pal’i bida tin mas chèns di rekuperá ku esun ku no a keda konektá na un, sigur ora ta trata kachónan ku a bira hopi suak. Tene kuidou ora bo bai spùit líkido den e boka pa bo no pone muchu preshon i spùit sin bo por yuda e líkido den su pulmon.
Kachónan hopi flaku. Ku regularidat sa topa un “saku di wesu”. Kachónan flaku manera karpachi ni maske kon suak nan ta nan ta fuerte! Ku bon kuido hopi bia nan ta salba. Semper buska pa sa e motibu dikon nan ta flaku asin’ei serka un veterinario, no ta tur bia ta falta di kuminda so ta hasi flaku, por ta parasit òf malesa tambe. Si bo ke logra gana e kacho riba su peso ideal, lo bo tin ku sòru no solamente pa e kuminda korekto sino tambe kubri tur su aspektonan di salú. Mayoria bia ta kuminsá ku deshasí di bichi i ku un produkto kontra di pieu/ karpata. Ora bo mira un kacho flaku asina e promé kos ku bo tin maya di hasi ta dun’é un baki bon yená ku kuminda. No hasi e kos aki! Su kurpa probablemente a deskustumá ku kuminda i tin ku dun’é gradualmente. Kuminsá dun’é buyon ku karni di baka òf galiña ora nan ta hopi suak. Dun’é kantidat chikí di kuminda di kacho seku ku bo a pone muha si e por para riba su pia basta bon ainda. Laga e stoma kustumá masha trankil atrobe ku kuminda i preferibel dun’é 5-6 bia pa dia un tiki en bes di hopi den un tiru. Nutrical ta un bon suplemento pa loke ta trata mineral. Tin un kuminda di astronout tambe ku bo por kumpra na bo veterinario spesial pa e kasonan aki pero e ta karu. Pero e ta traha masha bon mes. Keda repartí e kuminda masha gradualmente riba un dia, ta mihó pa e kacho subi trankil di peso en bes di ta riba peso den un siman di tempu. Mayoria bia den e tipo di kasonan aki nos a duna e kacho kuminda pa yu di kacho komo ku e ta mas riku na nutriente.
Miembronan kibrá en breve, hopi kacho ta wòrdu di dal ku outo i nan ta kibra nan hep, pata i lomba. Mayoria fraktura ta kos ku por trata, esta si e reflèksnan ta funshoná ainda i si e ta reakshoná riba estímulo di doló. Tin bia pa medio di amputashon, tin bia pa medio di geps, tin bia pa medio di operashon i tin bia dor di tene sosiegu den kouchi. Kontal, ku tin ku hasi algu sí. Bo no por lag’é asina sin mas. Despues di un bishita na e veterinario e promé 48 ora despues di a aksidente ta krusial. Den e 48 ora ei e mester a pupu i pishi. Si esaki no ta e kaso ta bira sin sentido pa kontinuá. E nervionan ta muchu afektá. Si nan a pupu i pishi e ora ei ta bal la pena pa sigui yuda e kacho. Hopi kacho ku tabata hopi malu a rekuperá por kompleto despues di tratamentu ku nan por a sigui biba un bida aseptabel pa un kacho. Lo bo keda asombrá kon fleksibel kacho ta. Semper ta bon si pa deliberá i wak kiko ta mihó pa e bestia. No lag’é sufri innesesariamente pero tampoko no entrega un be. Un balansa salú i sano huisio, evitá emoshon ku no ta duna e mihó konseho. Paga tinu..kachónan ku tin miembronan kibrá ta sinti doló. Den e kaso aki si bo ke hisa nan for di kaya e chèns ta grandi ku nan lo morde bo. Ami semper tin un busá den mi outo ku mi por bisti su boka kuné promé ku mi bai karga nan i semper mi tabata mara nan PROME ku mi bisti nan e. Mester tin sigur ku e kacho ta keda ei promé ku bo bai bistié e busá. Bo ke evitá ku e ta kore bai ku su boka mará. Si akaso bo no tin un busá serka bo, hopi bia bo por hasi uzo di un kabuya òf un faha pa bo mara su boka kuné. Òf bo por lora su kabes den un sèrbètè diki ku kasi no ta posibel pa e morde bo.
Bichi, pieu, pruga i karpata, duna bo kacho tratamentu mas pronto ku ta posibel kontra di e plaganan aki. Si e kacho ta suak bo por trat’é ku frontline ku ta basta seif pa bo deshasí di e promé bestianan. Si bo nota ku e kacho ta bai sangra ora bo ranka kita e karpatanan un pa un e chèns ta grandi ku e por tin e malesa di karpata. No kontinuá ranka e karpatanan pero spùit e kacho bon ku kos kontra di karpata. E kacho lo pèrdè muchu sanger si bo sigui. Dor di spùit e, e bestianan ta muri pero bo ta evitá herida. Si bo kacho ta mas fuerte bo por hasi uzo di produktonan mas fuerte pero aki tambe ta konta…buska nan serka bo veterinario. Na Kòrsou petshopnan sa bende produktonan ku ta muchu stèrki ku tin kacho ku a muri di nan. Pa bo deshasí di bichi mester hasi uzo di sierto píldora, no lubidá di ripití e tratamentu despues di 14 dia…
CTVT, Canine transmissible venereal tumor. Masha breve bisá tumor ku ta keda kontagia di kacho pa kacho dor di relashon seksual. Mayoria bia bo ta topa nan na e partinan íntimo di e kacho, tin bia tambe riba e nanishi òf na su boka. E ta algu ku por trata bon ku kimoterápia. Kachónan apénas tin efekto negativo di kimoterápia.
E siguiente sine nan no ta masha agradabel pa mira pero nan ta informativo sí. Bo ta mira den tur dos video un kacho ku e síntomanan típiko di malesa di kacho. Tur dos kacho a pone sosegá.
©Rescueracao, translation Denice Bezemer. Like us @ Facebook


text:
E mandatario encarga cu finansa publico a trece dilanti cu ta un dia special como Minister di Finansa cumpli cu e responsabilidad prescirbi den articulo V.12 di nos Constitucion pa entrega Presupuesto 2023 di Pais Aruba na tempo, esta riba 1 di september di e aña previo.
A entrega e presupuesto den forma digital y hard copy na Presidente di Parlamento Sr. Edgar Vrolijk y Griffier di Parlamento Sr. Herman Hek. Ademas di cumpli cu e deber como mandatario encarga cu finansa, ta duna Parlamento e tempo necesario pa por studia e presupuesto y bay pa su debate. Cu e cambio di aña, Pais Aruba lo por drenta aña 2023 cu su presupuesto na ordo.
Minister Xiomara Maduro ta trece dilanti cu esaki ta un trabao di ekipo pa cual e ta gradici di Departamento di Finansa, Departamento di Legislacion, demas departamento, colega ministernan di Gabinete Wever-Croes II, coordinadornan di presupuesto di cada ministerio, y tur hende cu a contribui pa por logra e dia special aki.
Presupuesto 2023 tin un entrada di 1532 miyon florin, gasto di 1557 miyon florin, un necesidad financiero di 1414 miyon florin y un deficit financiero di 25 miyon florin, cual ta 0.4% di nos GDP.
E mandatario a haci un apelacion na Presidente di Parlamento Sr. Vrolijk pa inicia e proceso di tratamento di Presupuesto 2023.


text:
E último simannan nos a pasa den hopi kos huntu. 18 di mart Boneiru a bai den lockdown pa motibu di e kantidat haltu di infekshon. Promé nos tabata na nivel di riesgo 6, pero awor danki Dios nos a baha na nivel di riesgo 4. E kantidat di infekshon a baha konsiderablemente pasobra nos komo komunidat a tene nos mes na regla. E bon notisia ta ku nos a laga mira ku si tur hende hasi esfuerso, nos por hasi un diferensia. Nos ta dispuesto pa hasi sakrifisio pa nos mes i pa otro.
Último simannan nos mester a biba sin enkuentro ku amigu i famia. Nos no por a hasi deporte ku otro òf bai gym. Tampoko bebe un serbes ku amigu na snèk òf bai kome ku un grupo na un restorant. E kreyentenan bou di nos físikamente no por a bai nan misa òf sirbishi. Nos a siña pa for di 21:00 keda paden i a kustumbrá ku e kayanan morto. Tin biaha nos tabata ketu i tristu pasobra e vírùs di corona a ranka hende for di meimei di nos.
For di prinsipio di e krísis di corona, hopi hende a pèrdè trabou. Serka hopi famia sèn no ta yega. Danki Dios ku den e tempunan difísil akí tabatin hende ku a laga mira nan mihó kara. Por ehèmpel e boluntarionan ku a kushiná pa hendenan ku di otro manera lo no a kome un kuminda kayente. Ademas tabatin negoshi i persona ku a duna pakete di kuminda na muchanan di skol i famianan ku tabatin mester di esei.
Empresario, bar, hotèl i restorant tambe tabatin tempu difísil. Serka hopi di nan, awa a yega te na nan lepnan. Algun di nan obligatoriamente mester a sera nan negoshi. Otronan apesar di e krísis, di un manera kreativo a logra ofresé nan servisionan i produktonan, manera introdusí kuminda pa bai kuné.
E último lunanan nos siña ún kos. Esta ku nos tin mester di otro pa sali for di e krísis. Huntu nos por pèrkurá ku Boneiru ta mihó protehá kontra e vírùs di corona. Esei por si nos bakuná. Asina bo ta protehá no solamente bo mes, sino tambe bo famia, amigunan i hendenan vulnerabel den nos komunidat. Lo tin ménos preshon riba kuido i hendenan djafó por bishitá Boneiru atrobe. Nos ekonomia pa un gran parti ta basá riba turismo, p’esei nos ke risibí turista atrobe.
A pone nos pasenshi na prueba hopi biaha e último lunanan, pero pasenshi ta gana gloria i union ta hasi forsa!
Stay safe!


text:
Esaki ta mas strèng. Pa kita kos for di man.
- Pa esnan ku ke kita kos for di man. 15 kilo den 10 siman!
- Pa esnan ku ke siña kontrolá nan peso, dor di konosé miho kiko pa kome, kon pa kome, i kuantu pa kome.
- Pa esnan ku ke baha di peso komiendo, no sufriendo!
Pa ken e publikashon aki no ta:
- No ta p’esnan ku no ta papia, lesa i skibi papiamentu.
- No ta pa hende na estado, of hende ku tin yu na pechu.
- No ta, pa hendenan ku no por of no ta kome pan, batata, i aros.
Loke bo ta bai tin mester
- Un lint pa midi barika, heup, brasa.
- Un mashin pa pisa kuminda
- Un mashin pa bo mes pisa ariba
- Un Blender.
Preis i kontenido
- FL.75,- pa Kòrsou,
- €48,- pa Hulanda
- $43.50 pa Aruba i B.E.S Eilanden
Kiko bo ta haña pa e prèis ku bo ta paga:
- 30 Meal plan (menu) di kiko bo tin ku kome 5 bia pa dia pa 30 dia largu ku kumindanan variá (kual bo ta huza pa 10 siman)
- 1 plan di ehersisio (15 min pa dia) pa hasi na kas.
- 10 siman di Guia personalisá via e-mail pa yudabo den e proseso.
- Adaptashon i feedback, via e-mail pa fit bo guia mas na abo si ta nesesario.
- Tipnan i motivashon via e-mail.
Kon ta Apliká i paga?
- Na Kòrsou Bo por paga personal òf via banko
- Na sobra pahis bo por riba nos kuenta di banko di e pais ei.
- Klik e link aki –> http://eepurl.com/ccRNan
- Grupo di FAMIA klik aki —-> http://eepurl.com/cgpOjH
- Yena e formulario
- Klik riba subscribe
- Denter di 5 minut lo bo risibi un email di konfirmashon. Si bo no hañe, check den junk/spam


text:
Chichi® den notisia lokal
Aki na Kòrsou nos ta yamá e ruman muhé mayó: Chichi.
Serena Janet Israel nanse na Berlin, Alemania; a krea su mes Chichi, vários Chichi, hopi Chichi. Bo ta mira nan tur kaminda. E Sra Chichi aki ta Karibense, dushi yen, bisti na vários kolo y tin diferente tamaño.
E eskultura ‘Chichi’ ta un trademark di sra. Serena. E eskultura ta e persona femenino sabi, kontentu y fuerte. Ta nos hende muhé a inspirá Sra. Israel pa krea e eskultura aki ku a wòrdu hopi gusta.
Ku su trademark registrá: ‘Chichi’ a bira un kreashon outéntiko registrá di Kòrsou.
Chichi ta wòrdu krea na man, pinta na man y ta wòrdu bendí komo suvenier, duna komo regalo of traha den grupo komo team.
Na e fabriká di arte di Serena tin 9 empleado ku ta yuda basha e ‘Chichi’ nan den nan molde y habri esaki nan ta e momentu korekto.
Ku kada ‘Chichi’ ku wòrdu bende, ta un pida arte lokal ku ta haña un kas nobo. Huntu ku esaki talento nan lokal ta wòrdu enkurashá ya komo ku ta alrededor di 50 diferente pintor lokal ta duna e ‘Chichi” su kolo di vibrante. Kada un Chichi ta wòrdu pinta na nan smak pero den e márgen di outentisidat di Serena su ‘Chichi’.
Manera semper un ‘Chichi’ ta sòru pa henter su famia.
Nos ‘Chichi’ tin laso na Alemania y un ‘ruman’ den e famoso “Venus of Willendorf” na Oustria. Venus of Willendorf a wòrdu krea dor di Fernando Botero i Niki De Saint Phaelle. Dimes esun di nos tin su mes sabor Krioyo.
Bo tambe por ta doño di e pida arte “Chichi” of krea bo mes “Chichi” na Fábrika di Serena o regalá un pida Kòrsou original na un bishitante di nos dushi isla.
Bo ta hana Serena art factory na Juan Luis, Sta Catharina. Riba website: www.iammadein.com/curacao i www.chichi-curacao.com, tel. (599-9)7380648
Habri djaluna pa djasabra 9:00 to 17:00


text:
KRALENDIJK- Giovannni Mercera awe atardi a hasi apertura ofisial di skol di músika ‘GM Music Center’. Ta un persona bon konosí den komunidat di Boneiru, komo músiko.
El a konta ku e tabata na Hulanda i e idea a nase pa e kuminsá ku un skol di músika na Boneiru. E meta ta pa e pasa su konosementu den músika pa otronan. No ta importá mucha òf mayor di edat el a bisa. ”Danki na Dios pa awe mi ta aki i por hasi loke mi gusta i a hasi tur posibel pa logr’e. E trayekto a dura por lo ménos 8 luna. Esaki ta e komienso i tin hopi plan mas pa agregá pe proyekto.
Tin un studio pa por atendé ku grabamentu di músika. No solamente mi persona, sinembargo tin mas hende ta bai duna lès di músika na GM Music Center”, Giovanni a bisa.
Pastor Daniel Drullard a konta kon Giovanni a bai biba Hulanda i e tabata un persona hopi kerí den e mundu di músika. “El a regresá awor ku mas plan pa mas desaroyo den e mundu di músika na Boneiru. Un persona ku ta hasi kos sin buska benefisio propio.” Despues a hasi orashon pa gradisí señor pa e skol di músika ta un éksito pa Boneiru.
Meta
Giovanni a konta e meta di e skol di músika ‘GM Music Center’. Tin diferente instrumènt pa por siña toka i kanta. E sitio ta na Casa di Músika Bonaire pariba di misa di Playa. Audi Flores, ta un di esnan ku ta bai duna lès pa siña toka diferente instrumènt. El a konta kon nan a yega na e kombersashon pa e skol di músika.
Edel Pieternella tambe ta un persona ku ta bai traha na e skol di músika i el a ekspresá su apresio pa e idea di Giovanni Mercera.


text:
Un movemento nacional pa Sinergia Civico!
Must See TV!
E abreviacion di H.O.P.E. ta para pa e palabranan:
Honor, Oportunidad, Productividad y Excelencia.
Den "The People" Series por scucha ciudadanonan comparti nan conocemento y experiencia cu e palabranan H.O.P.E
"THE PEOPLE" SERIES:
H.O.P.E. acronym
Honor . Oportunidad . Productividad . Excelencia
Fundado LISETTE M. MALMBERG ta comparti su vision!
"A look at Myself" series
- INTRODUCTION CHAMPIONS OF AN AREA OF SUCCESS -
Introduccion Campeon di Exito di e diferente Areanan di Exito; Individuo, Famia, Comunidad, Nacion y Balornan. Cera conoci cu e coordinadornan di cada plataforma, cu ta plataformanan pa colaboracion caminda personanan y organisacionan ta invita pa uni forza, talento, conocemento y bini hunto pa pensa riba solucionan pa retonan cu nos pais ta enfrenta den cada area.
Sharleen Tromp
Coordinador Area di Exito: INDIVIDUO
Quilin Arends
Coordinador Area di Exito: FAMIA
Giovanni & Suzy Kock
Coordinador Area di Exito: COMUNIDAD
Rendell & Lay Hing de Kort
Coordinador Area di Exito: NACION
Emanuell Smith & Tabitha Smith-Heemstadt
Coordinador Area di Exito: BALORNAN


text:
Den luna di aprel e di dos edishon di ‘TravDay event’ a tuma lugá.
Na e di dos edishon di TravDAy akí Boneiru tabatin un lugá prominente na e evento. Huntu ku
tantu Aruba komo Kòrsou por a haña Boneiru den e sekshon karibense.
‘TravDay event’ ta un evento di biahe internashonal ku Travel Media ta organisá, kaminda
representantenan di ofisinanan di turista, agensianan di biahe, operadónan di tour,
akomodashonnan, kompanianan di aviashon, hürdónan, kompanianan di seguro i IT ta para kla
pa suministrá interesadonan ku e último informenan tokante nan produktonan i servisionan.
Danki na éksito di e evento i e mas ku 650 profeshonal di biahe ku tabata presente den
Gooiland Hotel na Hilversum – Hulanda, Boneiru a atraé hopi profeshonal di biahe ku kier a sa
mas tokante e destinashon. Tambe Ryan Hart, liaison di TCB na Hulanda, a duna un
presentashon plenario na mas ku 40 agente di biahe.
Tourism Corporation Bonaire ke gradisí henter e tim di Travel Media pa a organisá e eksitoso
evento akí i pa e echo ku nan a duna Boneiru e oportunidat pa presentá nos isla na
profeshonalnan di biahe hulandes.


text:
ORANJESTAD – Dialuna mainta durante conferencia di prensa Minister di Finansa, Asuntonan Economico y Cultura a repasa e rapport di CFT riba e cifranan di e di dos kwartaal di 2018. E mandatario a splica e contenido di e rapport y a duna un splicacion di e entradanan di impuesto cu informacion di Departamento di Impuesto y di Aduana. E rapport ta uno positivo y ta mustra cu Gobierno ta trahando na un manera serio pa recupera e credibilidad financiero di nos Pais.
Segun e mandatario pa hopi tempo CFT no tabata tin un carta asina positivo dirigi na gobierno di Aruba. Hopi biaha y sigur den e gobierno anterior CFT tabata pone den su cartanan den cual nan ta indica cu tin cosnan cu no ta realistico na momento cu ta entrega e presupuesto. Awor bo por mira cu e carta ta positivo cual ta señal cu nos ta recobrando e credibilidad financiero.
Minister Ruiz-Maduro ta informa cu a haci un esfuerso grandi pa traha un presupuesto realistico pa nos Pais den e poco tempo cu e gabinete aki ta na mando. Gobierno manera cu tabata pa e promer kwartaal a bolbe ricibi un conseho positivo di CFT riba e cifranan di e secundo kwartaal. Esaki kiermen cu e ehecucion di Presupuesto 2018 ta bayendo bon dentro di e cuadro financiero cu a keda fiha pa Parlamento. Esaki ta un esfuerso di tur esnan envolvi cu ta duna di nan parti pa nos por recupera e credibilidad financiero di nos Pais. Hunto nos ta logra! Parlamento a ricibi e cifranan di e promer y secundo kwartaal hunto cu e cartanan di CFT y diahuebs awor gobierno lo ta den Parlamento pa responsabilisa y informa mas di e cifranan y e trabaonan cu ta wordo haci.
Minister di Finansa, Asuntonan Economico y Cultura mr. Xiomara Ruiz-Maduro ARUBA TA UN PASO MAS CERCA PA RECOBRA CREDIBILIDAD FINANCIERO DI PAIS ARUBAPosted: August 29, 2018 in Uncategorized
ORANJESTAD – Dialuna mainta durante conferencia di prensa Minister di Finansa, Asuntonan Economico y Cultura a repasa e rapport di CFT riba e cifranan di e di dos kwartaal di 2018. E mandatario a splica e contenido di e rapport y a duna un splicacion di e entradanan di impuesto cu informacion di Departamento di Impuesto y di Aduana. E rapport ta uno positivo y ta mustra cu Gobierno ta trahando na un manera serio pa recupera e credibilidad financiero di nos Pais.


text:
Meteo Aruba ta informa riba condicion di tempo. Pronostico di tempo valido te diabierna 27 di januari 2017
Tempo: diahuebs anochi: levemente te parcialmente nubla sin awasero di importancia. Den marduga y diabierna: parcialmente nubla cu posibilidad di un awasero pasahero.
Temperatura maximo 30 grado Celsius y temperatura minimo 25 grado Celsius.
Solo lo baha awe nochi 06:39 pm y lo sali mañan mainta 07:06 am.
Biento: modera te basta fuerte y for di direccion oost; forsa 3 te 5 (12 te 39 km/ora, 7 te 21 nudo). Den dia posiblemente fuerte den rafaga; forsa 6 (40 te 50 km/ora, 22 te 27 nudo).
Situacion general di tempo: no ta premira cambionan significante den e tipo di weer cu tin actualmente. Un aumento temporal di humedad den oranan di marduga i mainta por causa un awasero pasahero riba isla di Aruba. sinembargo, no ta spera cantidadnan significante di yobida.
Condicion di lama: olanan di lama lo ta for di direccion oost noordoost cu haltura di 3 te localmente 6 pia.
Temperatura di superficie di lama 26 grado Celsius.
Registracion di temperatura (Celsius) y awasero (mm) den ultimo 24 ora :
Airport max 31 / min 26 / 0.4
Hadicurari max 29 / min 25 / 0.0


text:
Loke tabata colga den aire pa basta dia caba, finalmente a bira realidad. Pa prome biaha un ministro, sea suspendi o riba non actief, a wordo aresta bao di cargonan sumamente serio, despues di un proceso di varios luna, cu a conduci na reaccionnan diverso, di rabia pasobra nada ta sucede, te na expresion di no tin nada ey bao. Den curso di e siman y lunanan venidero nos lo haya sa mas ki rumbo e asunto lo tuma. Kico ta e situacion awe?
Na prome luga, e paso aki di Ministerio Publico ta mustra claramente cu e asunto ta asina serio manera Ministerio Publico a presenta esaki na inicio di e proceso na maart. Na e momento aya a formula e acusacionnan, pero den transcurso di e lunanan despues, pa mayoria di nos practicamente nada tabata sucede den e investigacion. Sinembargo, tabatin e arestonan cu tabata tuma luga cada tanto tempo, y e importancia di e personanan aresta tabata indica cu, manera Procurador General a declara den rueda di prensa ayera, nan tabata interoga prome e piscanan chikito pa despues yega na esunnan mas grandi. E detencion algun tempo pasa di un coordinador di e ministro, cu tabata envolvi tambe den e fundacion di campaƱa di e ministro, tabata un indicacion cu nan tabata yegando poco poco mas cerca di e mandatario, cu recoleccion di prueba contra su persona.
Sinembargo, tin indicacion cu e caso aki ta hayando un cierto profundisacion, cu ta haci cu e acusacionnan por haya un elemento adicional mas grave pa esunnan envolvi. Ora ta papia di mas di 2000 ontheffing di mercado laboral, y e envolvimento di tanto hende (30 persona scucha, di cual 21 interoga, 8 deteni, y 5 deteni actualmente), ta parce cu e delito adicional lo ta di institui y/o participa na un organisacion criminal cu e meta di comete crimen. Esaki ta un delito riba su mes, cu por percura pa un exigencia di castigo adicional. Ademas nos no ta papiando suma chikito aki. Na mil florin pa cada ontheffing ya ta trata di un suma di riba dos miyon florinā¦ Y ta conoci den e circuito aki tin suma di soborno hopi mas halto.
Ademas tin un aspecto cu ta bay perdi den e uzo, boluntario o inboluntariamente, di termino cu no ta existi. Cada biaha atrobe nos ta nota den prensa cu ta papia di permiso di trabao, cos cu no ta existi pasobra e conseho positivo pa cu mercado laboral ta apenas e acceso na un permiso di residencia, cu ta ser emiti pa Dimas, cu ta cay bao di otro ministro. Si bo tin mas di dos mil caso di posibel soborno, lo no ta logico cu ta bay investiga tambe e parti di e mas di dos mil permiso di residencia cu a wordo emiti? Lo no ta logico cu aki ta bay investiga cada un di nan pa averigua cu a paga tambe pa haya e permiso? Ningun tramitador ta tramita ontheffing so, nan ta tramita henter e proceso. Awor, ken ta bay kere cu nan a soborna na grandi na labor, anto nan a keda leu di Dimas? No ta pornada cu nos a haya seƱal cu e team investigado a yega algun tempo pasa na e departamento aki tambe. Mescos cu nos a carga pasenshi te awor wardando riba e resultadonan cu a cuminsa sali ayera, nos ta warda tambe riba e resultadonan di e otro investigacionnan cu ta andando, tambe encuanto corupcion cu emision di tereno.
Pero, kico tur esaki ta significa pa e ambiente electoral? Sin bay den crea ambiente di hubilo o sarcasmo innecesario, nos ta kere cu ta un bon seƱal cu nos ta mirando un comienso di e fin di e impunidad ministerial cu a reina pa asina hopi tempo den e comunidad aki. Hopi ciudadano drechi, di tur color politico y esunnan sin color, tabata anhela di mira un dia esun cu supuestamente a haci malo, treci aden pa duna cuenta. Nos ta bisa explicitamente duna cuenta pasobra keto bay nos no ta hues pa duna veredicto. Pero si nos ta aplaudi cu e autoridadnan hudicial cu ta bin topa cu caso castigabel, ta haci nan trabao, sin distincion di ningun tipo.
Esaki riba su mes caba ta un seƱal cla pa esunnan cu ta desea di bay den politica pa haya cos, miho nan pensa esey dos y mas biaha. Pa e ciudadano un seƱal cu mester stop di pidi cos como condicion pa duna bo voto. Gobernacion no tāey pa resolve bo caso particular, pero pa haci bon pa tur. Y haci bon pa tur significa percura pa e necesidadnan di tur ta cubri, no solamente di esunnan cu ta di bo color politico y cu ta bay probecha di privilegio, crea a costo di e demas hende den necesidad. Esey ta un crimen riba su mes, y esey ta loke tin Aruba unda cu e ta awe. Ban cambiāe pa un Aruba unda nos tin derecho riba gobernacion drechi, sin cu nos mester sospecha cu ta crimen organisa ta dirigiendo nos bida.


text:
- Un siklon tropikal ta un sistema ku formá dor di nubianan di bos i welek
organisá, ta drai rònt di su as, i tin un sirkulashon será na nivel abou i ta
forma riba oséano tropikal òf sup tropikal. Den e hemisferio nort di mundu e
sistema aki ta drai kontra oloshi na nivelnan mas abou i ku oloshi na nivelnan
mas haltu den atmósfera.
- Oséano Atlántiko i Caribe su temporada ta kuminsá 1 di yüni i ta terminá 30
di novèmber.
- Siklonnan tropikal ta haña su nòmber, dependé na unda nan a forma. Un
siklon tropikal ku a forma den Oséano Atlántiko ta yama un orkan, miéntras
ku unu ku a forma den Oséano Pasífiko Oriental ta yama un Thypoon.
- Por klasifiká un siklon tropikal den tres kategoria a base di su bientu
máksimo sostené. Esakinan ta: Depreshon tropikal – ku bientunan máksimo
sostené ménos ku 62 km pa ora;Tormenta Tropikal – ku bientunan máksimo
sostené entre 63 pa 118 km pa ora: Orkan – ku bientunan máksimo sostené di
mas ku 119km pa ora.
- Kon un Siklon Tropikal ta forma? Tin diferente kondishon ku mester ta
presente pa un siklon tropikal por forma. Esakinan ta:
1. Laman kayente (por lo ménos 27°C)te sierto profundidat;
2. Atmósfera instabil;
3. Bientunan relativamente suak den nivelnan mas haltu di atmósfera
4. Un disturbio den nivel ku ya kaba ta eksistí manera por ehèmpel un
ola tropikal.


text: Den Dos Mundu Diferente Rudolf de Wit ta papia ku sra. Aishel Marchena ku ta un kunukero ku ta planta organiko. Despues nos dietista, señora Miriam de Windt ta splika tokante diferente grano; e segmento ku Dinah Veeris ku ta papia tokante yerbanan pa stimula lechi di mama; sigui pa nos entomologo sra. Gisette Seferina ku ta papia tokante “Dikon laman ta blou?”. Despues bo por skucha kiko nos homeópata señora Judith Haan ku ta splika tokante “Discus Compositum”, i pa klousura Rudolf de Wit ta papia ku dòkter Kurt Snel tokante “Whiplash”.